text:
Il guvier
galizian nol pues discjariâ sui gjenitôrs e sui fruts la
responsabilitât di sielzi cuale che e à di jessi la lenghe di
riferiment principâl inte scuele. E je cheste la linie che e ven fûr
des sentencis dal tribunâl superiôr de Galizie a front dai ricors
presentâts cuintri dal decret sul plurilinguisim intal insegnament
de bande di realtâts impegnadis pe lenghe galiziane tant che A Mesa
pola Normalización Lingüística, Queremos Galego e v.i. Il tribunâl
al fâs bon duncje l’implant de leç cemût che lu veve progjetât
il guvier galizian, ma al da reson aes organizazions intal pretindi
che la lenghe di riferiment inte scuele e vedi di jessi decidude dal
guvier, obleantlu cussì a meti la muse intal sielzi se sburtâ prime
il galizian o il spagnûl.
Font:
Xunta de Galicia, 22/11/12


c: text/html

text:
Ortigueira
Un fin di setemane a Ortigueira, in Galizie, cul Festival Internacional do Mundo Celta (che bon, su la celticitât dai galizians e dal festival stes a saressin tantis robis di dî...), tun paisaç pardabon biel e
tal mieç di pivis e pividôrs di dutis lis bandis che no molavin di sunâ un moment.
Tra i grups no folcloristics i miôr di ducj a son stâts i Battlefield Band, scozês.
Gracionis a Alina, Muntsa, Martí, Vir, Dídac e Carlos che nus àn fat chest biel regâl!!!
Sant Zuan dal Landri
Al è passât plui di un mês dal zîr fat cui amîs in Sclavanie, ma no jeri rivât a meti sù lis fotos tal blog (e je cuistion di dismenteâsi ator la machine fotografiche cence vê scjariât lis fotos tal portatil!). Alore vêlis ca.

robotstxt: allowed

filter: keep


text:
Deputâts
laburiscj e dal Plaid Cymru a àn domandât di slargjâ la
pussibilitât di doprâ la lenghe galese intant dai lavôrs dal
Parlament britanic cuant che si discutin temis che a son leâts al
Gales. In dì di vuê, l’ûs dal galês al è permetût dome par
cualchi passaç curt e simpri compagnât de traduzion par inglês:
une linie che la maiorance cumò al guvier, formade di conservadôrs
e liberâi democratics, no somee vê però nissune intenzion di
cambiâ. Cumò il galês al ven tratât come une lenghe di seconde
categorie, ma i pas di podê fâ par miorâ cheste situazion a son
tancj – al contint il deputât laburist Paul Flynn – dal bastarès
pensâ che a son diviers i Parlaments ator pal mont là che i lavôrs
si davuelzin cence fastidis in plui lenghis.
Font:
BBC, 8/05/14


text:
Par chel
che al rivuarde lis republichis baltichis, in Lituanie il partît
Azion Eletorâl dai Polacs in Lituanie (LLRA
/ AWPL: Lietuvos
lenkų rinkimų akcija /
Akcja Wyborcza
Polaków na Litwie), ancje
in gracie de aleance cuntune formazion rapresentative de minorance
russe, al à cjapât plui dal 8% des preferencis e elet un dai siei
candidâts intal Parlament european.
In Letonie
invezit l’unic moviment rapresentatîf di une minorance a otignî
un eurodeputât al è stât la Union dai Rus de Letonie (LKs:
Latvijas Krievu savienība). E
à otignût il 6,4% dai vôts e permetût la conferme di Tatjana
Ždanoka, za eurodeputade a Strasburc intal 2004 e intal 2009. Union
dai Rus de Letonie al è il non gnûf cjapât dal ex Partît pai
Dirits Umans intune Letonie Unide (PCTVL: Par cilvēka tiesībām
vienotā Latvijā).
In Estonie,
là che la minorance plui gruesse e je chê russe, nissune
formazion rapresentative di cheste comunitât e à vût risultâts
significatîfs. Al è però di segnalâ che intal Partît di Centri
de Estonie (KE: Eesti Keskerakond), che al à cjapât passe il 22%
des preferencis, la uniche europarlamentâr elete e je Yana Toom che
e parten propit ae minorance russe.
Font:
elections2014.eu; The Lithuania Tribune, 26/05/14; Leta, 26/05/14;
News.err.ee, 25/05/14


text:
Cui 5 di Otubar, il canâl informatîf de Televisió de Catalunya 3/24 al à tacât a trasmeti un boletin informatîf cuotidian par aranês, ven a dî la varietât ocitane che si fevele inte Val di Aran. La emission e cuvierzarà dut il teritori de Catalogne e no dome la valade pirenaiche là che si dopre l’ocitan. Cun di plui, la television catalane e à ancje vierzût un portâl di pueste pe Val di Aran cu lis informazions dedicadis a chest teritori e i materiâi produsûts de emitente par aranês.
Font: Món Divers, 05/10/09


text:
(test dis notis scritis di Maria Moreale intant de presentazion)
Parcè la Divine Comedie par furlan?
Lis domandis che mi vegnin fatis di chei che a àn let qualchi toc de traduzion par furlan de Divine Comedie a puedin strenzisi intune sole: "Cemût ti ise vignude la idee di meti mans a une opare che e je considerade la ponte plui alte de poesie mondiâl, e cun ce imprescj âstu podût lâ indenant?"
Il tradutôr e il letôr
"Solo un poeta può tradurre un poeta" al scriveve Leopardi. Jo no mi riten poete, ni tradutôr tal sens tecnic de peraule: mi consideri semplicementri letôr. Par me lei alc che mi plâs al vûl dî imparâ a memorie, opûr voltâ di une lenghe ta chê altre, cirint di rispietâ ogni particolâr dal test, cul proposit di mantignî intate la armonie dal origjinâl e cence altri fin se no chel di sodisfâ une esigjence dal dut personâl di cognossi. Inte poesie mi à simpri interessât soredut la metriche, che o pues dî di vêle imparade tal mût che si impare la marilenghe: prime si le fevele e po dopo si va a viodi cemût che e funzione.
Savôr di Omêr e savôr di Dante.
Leopardi al à vût let i classics te maniere che cun tant plui misars struments inteletuâi ju ai lets jo; e tal lei Omêr a cuindis agns al à vut scrit: "Basta togliere a un verso di Omero le parole che sembrano di niun rilievo per privarlo di tutto il sapore omerico e renderlo come un ramo senza foglie". Cuant che mi soi metût a voltâ par furlan la Comedie o ai tignût fer chest principi: bisugne evitâ di privâ il viers di Dante dal "savôr dantesc" in mût di no rindilu un ramaç cence fueis. Ogni acent, ogni rime, ogni intervent al veve di rispuindi a la domande: cemût fasaressial Dante ta cheste situazion?
Dante e il furlan
Ducj o savin ce che Dante al pensave dal Furlan. In chel di Aquilee e di Istrie a vivin chei che "Ces fas tu? crudeliter accentuando eructuant". Nol dîs "eructant", ma "eructuant", peraule che e conferìs ancjemò plui fuarce al verp: "eructuare saniem" al vûl dî "gomitâ sanc". Tante violence verbâl si spieghe dome cul fat che no esisteve une leterature par furlan, come chê francese o che provençâl tant preseadis di Dante, e se no esisteve une leterature furlane, par Dante no esisteve une cussience linguistiche furlane, che e varès podût produsi la grande poesie.
Pasolini e il furlan.
La grande poesie e je rivade in Friûl cun Pier Paolo Pasolini, ma e à durât mancul di un lamp, il timp di dimostrâ che il furlan al è "armonie assolude", tant che la musiche assolude di J. S. Bach, e il timp di lassâ uns cuatri poesiis talmentri profondis, che, dopo, la leterature furlane no sarà plui chê di prime. (Leture de poesie "Li cjampanis dal Gloria"). Purtrop "i mal protesi nervi" (al varès dit Dante) a àn puartât Pasolini lontan dal Friûl, e lontan dal Friûl Pasolini al à fate la straordenarie cariere artistiche che o savìn. Al è tornât in Friûl dome dopo muart, a polsâ dongje di sô mari. Fossial restât in Friûl, cumò o varessin il nestri Dante.
La sfide a Dante.
E cjape forme cussì la sfide a Dante. Se si ricognòs al furlan la armonie assolude dimostrade di Pasolini, alore, Dante cul tradutôr al podeve tornâ a scrivi dute la Comedie par furlan. Al restave dome un probleme: cuâl furlan? Stant che lenghe e grafie dal furlan a jerin un pôc masse balarinis e i esperts no rivavin a metisi dacuardi, i prins tentatîfs di traduzion a cjapavin a model mo il furlan dai documents plui antîcs, mo chel di Ermis di Colorêt, che mi pareve plui dongje dal furlan dal gno Roiâl. La traduzion sistematiche si è inviade cu la jessude dal prin sopuart multimediâl dal Grant Dizionari Bilengâl. Finalmentri o vevi une lenghe avonde coerente te struture, tal lessic e te ortografie. Dante però no si contentave di une lenghe cussì: al veve bisugne di slargjâsi al furlan di ogni cjanton dal Friûl e di ogni epoche de storie furlane, operazion che al veve fate ancje cul so toscan. O ai vude la sensazion che il furlan i plasès une vore, parcè che i furnive “rime aspre e chiocce” che al toscan i mancjavin, e che al veve la elegance e la armonie che i permetevin di tratâ i argoments plui alts.
Tecnichis di traduzion
Par Dante l'endecasilabi al è l'element fondant de musicalitât de sô poesie, al devente il respîr naturâl de sô anime. Al diven dai metris plui doprâts dai poetis antîcs: il trimetri jambic, l'esametri e il pentametri. L'endecasilabi nol è une invenzion di Dante: si lu cjate tes leteraturis europeanis plui svilupadis te ete di mieç. Il Poete lu dopre in combinazions di ritmis diferents che a dan aes peraulis espression e colôr par rivâ a filtrâ emozions e ideis in maniere complete e armoniose.
Inte prime tiercine de Comedie Dante al vûl dâ al letôr la clâf musicâl di dute la sô opare, e insiemi al vûl dâ une cerce dai trê stii:
- il stîl lizêr de descrizion e de narazion (Nel mezzo del cammin di nostra vita);
- il stîl di mieç o elegjac, des sensazions e des emozions (Mi ritrovai per una selva oscura);
- il stîl elevât o epic, de sience e de cussience (Ché la diritta via era smarrita).
Al è come se Dante al volès dînus cun elegance formâl che al vûl contânus alc che al rivuarde lui come protagonist de storie, ma che al rivuarde ancje ducj nô, che al vûl contânus alc di emozionant e di maraveôs, e che al vûl contânusal cu la finalitât di dânus un alt insegnament.
La relazion si siere cun cualchi osservazion sui neologjisims, sui arcaisims, sui latinisims, sui tiermins forescj doprâts di Dante, e su la friulanizazion dai toponims e dai nons di personis inte traduzion par furlan.


text:
15 gen 2008
Rompeitle !!!
Pôc a pôc o si sin stacâts par no lâ a mangjâ devant di jê che as oris dai nestris programs, ma ancje lí, al si scuignive contâ cun le publicitât e cun tune scorte di porcarîs da mangjuçâ e bevi spietant simpri di plui che i programs sa no erin ce ch'a si spietave, forsit, in te ore dopo o le setemane dopo al si sarès ameliorât.
Invesit nuie. Alore o vin tacât a regjistrâ i programs e cussí, in cas ch'a no fossin stâts boins avonde a si podeve butâ vie ce ch'al nol coventave. Cul lâ dal timp, internet al deventave simpri plui impuartant e fnalmenti, lis ûltimis videocasetis regjistradis o no lis vin ancjemó no viodudis e di sigûr no lis viodarin plui.
. Une rôbe ch'o cirin su internet o le cjatin prime ch'a rivi in te bocje dal sbergheladôr dal telegjornâl. O alore, vino di lâ a viodi duç i telegjornâi par viodi sa concordin? Lis novitâts dai gjornâi e telegjornâi a vegni dutis des stessis agjenziis. Il rest, a son dome storiutis di gjats spierdûts o di cjans sfracheâts e a si sta miôr zenze. Nue cuotidians. O alore dome sù internet e di sigûr nó chei ch'a volaressin fânus paiâ ancje chel come ch'a sucêt spes in Italie.
Oramai, le informazion sul Friûl a si cjate di plui in Americhe che no sui medias nostrans.
Baste lâ sù You tube o sù Google. Fâ ancje une TV suplementâr par furlan? S'al é par sintî informazions une setemane dopo di chei âltris a nol sarès nue atraént...Ma al sucedarà forsit doman che par vie di une compensazion politiche o une relazion sesualmenti corete ma politicamenti oportune o varin une tv furlane ch'a fasarà ancjemó piês che chê taliane che, viodude di achi, a é la piês dal mont e viodude di là a é la piês ch'a puedi rivânus.
Oramai, o ben un gjornalist al fâs scandui par tirâ le atenzion sù di lui o al fâs pene fasint le leture dai gjiornâi concurints par viodi ce ch'al puès contânus che chei âltris a no lu an dite prime o dite avonde. Naturalmenti, ancje sù internet o pierdin timp a frequentâ sitos ch'a no valin le pene ma cun le abitudin, al baste spès une nulide, par savê cui ch'a nol merete nancje un clic.
4 commenti:
- Ivano Franco Comelli ha detto...
-
Hey Jaio!! Love reading your 'Furlan' although I can only understand half of it. When my parents were alive, they spoke Furlan in the home. My brother and I became quite proficiant in understanding it, however we never learned how to write it. I have a Furlan Friend that tells me that he always does his business in Italian, however, when it comes to love making, he does it in 'Furlan". Keep up the good work. Someone has to keep the language from dying out, so that someone will understand my Friend when making love. ivano
- 15 gennaio 2008 22:59
- Jaio ha detto...
-
In any case, furlans are better when they are not only that. If I have to be the last one to keep the language from dying out just to understand your friend I will do it with pleasure but love is the best we can do without speaking but we can sing a song before and after:-)
- 16 gennaio 2008 07:52
-
-
ciao Jaio, io non riesco più a guardare la televisione ultimamente, soprattutto i telegiornali, provo un senso di ripulsa per le immagini spesso - troppo spesso - violente che essi ci mostrano...
Chapucer
- 16 gennaio 2008 20:17
- Jaio ha detto...
-
Con tutte le cose che di sicuro hai ancora da scrivere, sarebbe un peccato di stracciare il tempo davanti alla TV.
Ciao, ci sentiamo
- 16 gennaio 2008 21:48


text:
29/11/10
Alimentazione e agricoltura senza OGM - Udine 4/12
Pubblicato da LABORATORIOMUZZANA a 15:51 Nessun commento:
Etichette: agricoltura biologica, AIAB-fvg, buteghe, legambiente fvg, no ogm, ogm, palazzo antonini
22/11/10
Musiche - Pe Gnove Musiche Furlane 3-4/12
Pubblicato da LABORATORIOMUZZANA a 13:18 1 commento:
Etichette: Luna e un quarto, musica friuli, musiche, musiche furlane, muzike, nosisa, premi friul, savac
18/11/10
Une scuele, une comunitât
Us informin che il Grup Consiliâr Pd di Palassôl e
il Grup Consiliâr “Cambiare si può” di Prissinins
a organizzin l'incuintri public:
Une scuele, une comunitât
Riflessions sui nestris paîs, lis nestris comunitâts e su lis nestris scuelis al timp de/des crisis
Contribûts di Lorenzo Fabbro e Andrea De Nicolò, conseîrs comunâi di Palassôl e Prissinins
Sabide ai 20 di novembar 2010 - ZORNADE MONDIÂL DAI DIRITS DAI FRUTS, a lis 15.30 alì de Sale Consiliâr dal Comun di Palassôl
Pubblicato da LABORATORIOMUZZANA a 13:54 Nessun commento:
Etichette: Andrea De Nicolò, Cambiare si può, Lorenzo Fabbro, Prissinins, scuele
15/11/10
Mostre dal libri a Muzane - 25/28 nov
L'assessorât ae culture dal comun di Muzane, in colaborazion cun Kappa Vu e Centro del Libro, al organize une mostre-marcjât dal libri. Cundiplui, dai 26 ai 28 di Novembar, trê apontaments par i fruts cun zûcs e contis.
Pubblicato da LABORATORIOMUZZANA a 09:16 Nessun commento:
12/11/10
Doman manifestazion in Cjargne
Ricevin e vulintîr us informin che doman a Paluce, in Cjargne, si davuelzarà une manifestazion
cuintri la privatizazion de aghe e par continuâ la bataie cuintri la costruzion dal megaeletrodot privât Wurmlach-Somplago. Si cjatisi alis 14 tal puint di Çurçuvint.
La manifestazion e je organizade dal Coordenament dai Comitâts Ambient e Teritori, cun la poie dai Comitâts de mont furlane e carinziane e la adesion dal WWF e Legambiente.
Pubblicato da LABORATORIOMUZZANA a 12:49 Nessun commento:
Etichette: Ambiente, cjargne, Comitati carnia, Çurçuvint, elettrodotto carnia, Wurmlach-Somplago
Iscriviti a: Post (Atom)


text:
Un puestut par fevelâ de mê grande passion di simpri, la archeologjie, ma no dome...
giovedì 22 settembre 2011
Viaç a Crete/part 2
Il prin che o ai visitât al è stât chel di Knossos, dongje dal cjâf luc de isule, la citadine di Heraklion (nord di Crete).
Dal sigûr al è stât il plui impuartant sedi in ordin di grandece sedi par vie de mitologjie che culì si è svilupade; al jere a stâ in chest palaç di fat il famôs re Minosse, fi di Zeus e Europe, sovran just e savi che al puartâ al massim splendôr il palaç te sô epoche.
La figure, pal plui mitologjiche ma cun cetancj elements che a fasin pensâ a un personaç esistît pardabon (ancje Tucidide al fevele di lui te sô opare "Guerra nel Peloponneso"), e je leade ancje al mît dal famôs taur che i jere stât mandât di Poseidon, par che lui lu sacrificàs in onôr dal diu dal mâr.
Ma stant che la bestie e jere masse biele, Minosse al decidè di no copâlu, stiçant cussì la rabie dal diu. Par punîlu alore Poseidon al fasè inemorà dal taur la femine di Minosse, Pasifae. Dal amôr dal taur e de principesse e nassè cussì une creature mieze om e mieze taur, il Minotaur.
La ricorence cussì ossessive de figure taurine te mitologjie greghe, e minoiche tal specific, e je leade al fat che il taur al jere considerât une bestie sacre; di fat, sedi tes pituris che tes costruzions, si cjate dispès la figure dai cuars, simbul dal dopli podê dal re, chel divin e chel temporâl.
Frecuentis a jerin ancje lis tauromachiis, o ben lis lotis rituâls cul taur che si fasevin in ocasion di fiestis o celebrazions.
Te foto achì us ai metût une piture famose cjatade propit a Knossos dulà che si viodin i oms saltâ sul taur.
al continue...


text:
Vuê us propon une conte, le à scrite Bepi Micon un gno amì di Tresesin, lu ringracii di cheste so colaborazion.
---
I timps a passin e lis usancis de int ancje, il ricuart mi puarte a tancj agns fà, cuant che copâ il purcit e jere sagre in famee.
O des primis zornadis fredis di Novembar, cuant che la matine o levi a scuele viodint tai curtîi i cjalderons plens di aghe che bulive, le usavin par spelâ l’animâl, che si lu sintive rugnâ prin che lu copassin.
...
Di ricuarts o ‘nd ai tancj: de fieste di chel dì in famee, dai preparatîfs, il continui lâ e vignî de int, che voleve jentrâ un moment, tun contest familiâr tipic furlan, al butilion dal vin e alc altri, aes fetinis di cjar cuetis su la lastre, odorâ lis fragrancis des droghis, cuant che noaltris fruts o messedavin la cjar masanade.
...
La zornade e scomence unevore adore, aes 5 di matine o impii il fûc par fâ boli l’aghe, aes 7, il purcit si cjate bielzà in posizion orizontâl pront par jessi spelât, di consecuence si nete lis vissaris, la fase sucessive si lu dismembre par fâ la sielte des cjars, une volte dividudis si lis masane, chê dal salam, dal muset e de luianie ecc, vignint tratadis cu lis droghis, sal, pevar cuntun infûs di vin e ai.
La fase finâl de insacade e de leadure, che cun la stagjonadure e darà un prodot omogjeni, fin ae preparazion de panzete, che e à il stes rituâl de cueste.
...
La zornade si conclût cuntune cene, pensânt ae prossime anade, lassant daur un altri an, che, al restarà tai miei ricuarts e di ducj i presints.
...
Dut chest si manten in me, tal continuâ cun cheste tradizion, che si ripet une volte a d’an, da tancj agns.
Ocasions che no si riproponin plui tes fameis. Moments di tradizion e convivi che si stan pierdint, sostituîts dai timps de modernitât.
---


text:
Diplomazie
La diplomazie e je l'art e la pratiche di puartâ indevant tratativis cun personis acreditadis (ven a stâi che àn il diplome dal diplomatic). Di solit a si riferìs aes tratativis internazionâls, discussions tra i diviers stâts dal mont su cuistions economichis, politichis, cumierç, vueris e acuarts di pâs. I tratâts internazionâi a son difat inmaneâts dai diplomatichis prime di jessi firmâts dai politics.
In sens informâl, la diplomazie e je ancje l'ûs di tatichis par vuadagnâ un vantaç strategjic in cualchi cjamp.
Formis di diplomazie[cambie | modifiche il codiç]
Lis formis di diplomazie a son dôs: chê bilaterâl, afrontade in gjenar intes ambassadis e intes visitis di stât, e chê multilaterâl, che si fâs scomençâ cul Congrès di Viene dal 1815; la plui impuartante istituzion di diplomazie multilaterâl e je l'ONU.
Une tierce forme di diplomazie e je ancje chê regjonâl, che e je une forme di diplomazie multilaterâl ma ristrete ai stâts di une cierte aree.


text:
Sicilie
La Sicilie (in lengha siciliane Sicilìa) e je une regjon autonome a statût speciâl de Italie insunâl. E je la plui grande isule dal Mâr Mediterani e ancje la plui grande regjon taliane. E je bagnade a Nord dal Mâr Tiren, a soreli jevât dal Mâr Joni e a Sud dal Canâl di Sicilie. Il cjâf lûc al è Palermo.
Tabele dai contignûts
Teritori[cambie | modifiche il codiç]
Gjeografie[cambie | modifiche il codiç]
La Sicilie e à une superficie di 25.710 km2, par il 61,4 par cent colinâr; lis monts a ocupin il 24,5% dal teritori, e il restant 14,1% al è plan.
La regjon e à une intense ativitât vulcaniche, par vie de sô posizion e de sô morfologjie. I vulcans atîfs a son trê: il plui grant al è l'Etna, di 3.263 metris; la sô ativitât comprent eruzions di lavis basaltichis che sucedin a periodis di calme. Lis altri doi a son Stromboli e Vulcan.
La plane plui grande e je la plane di Catanie, di origjin diluvionâl.
Provincis[cambie | modifiche il codiç]
- Provincie di Agrigjent (Girgentu)
- Provincie di Caltanissete (Nissa)
- Provincie di Catanie (Catanìa)
- Provincie di Enna (Castruggiuvanni)
- Provincie di Messine (Missina)
- Provincie di Palermo (Palemmu)
- Provincie di Raguse (Rausa)
- Provincie di Siracuse (Sarausa)
- Provincie di Trapani (Tràpani)
Storie[cambie | modifiche il codiç]
[...]
Economie[cambie | modifiche il codiç]
[...]
Traspuarts[cambie | modifiche il codiç]
Autostradis[cambie | modifiche il codiç]
La regjon e je cuvierte di une rêt autostradâl a vonde complete:
- A18 Messine-Catanie
- A19 Palermo-Catanie
- A20 Messine-Palermo
- A29 Palermo-Mazara del Vallo-(Trapani)
E je in costruzion il trat Catanie-Siracuse de autostrade A18, il cui completament al è previodût par il 2009.
Feroviis[cambie | modifiche il codiç]
La rêt feroviarie e tocje dutis lis citâts plui impuartantis, ancje se lis liniis a son scuasit dutis dal XIX secul, e son stâts fats pôcs intervents di modernament: lis liniis a binari dopli a son dome uns tocs de Palermo-Messine e de Messine-Catanie-Siracuse, par un totâl di 149 chilometris su un totâl di 1.360 km.
Politiche[cambie | modifiche il codiç]
In Sicilie je l'Assimbrea Riggiunali Siciliana, cu 90 deputate.
President[cambie | modifiche il codiç]
Assessôrs[cambie | modifiche il codiç]
[...]
Viôt ancje[cambie | modifiche il codiç]
[...]
Leams[cambie | modifiche il codiç]
- (talian) Sît ufiziâl de regjon


text:
Gales: tes aministrativis i nazionaliscj a cressin, ma a pierdin il Gwynedd
Lis elezions aministrativis che si son davueltis in Gales a àn dât un risultât une vore negatîf pal Partît Laburist che al à vût in dut 344 conseîrs locâi, ven a dî 122 in mancul de legjislature stade. Cun di plui, i Laburiscj a àn pierdût la maiorance assolude in sîs Conseis provinciâi (Merthyr Tydfil, Blaenau Gwent, Torfaen, Caerphilly, Flintshire e Newport), conservantle dome in doi di chei che za a vevin (Neath Port Talbot e Rhondda Cynon Taff). I Conservadôrs, invezit, a àn concuistât 62 conseîrs in plui de volte stade e cumò a ‘nd àn in dut 173 e a àn zontât une Provincie a chê che za a controlavin (Monmouthshire e Glamorgan). I Liberâi Democratics a son cressûts di 21 conseîrs e cumò a ‘nd àn in dut 162. Il Plaid Cymru al à concuistât 33 conseîrs in plui de volte stade e si conferme seconde fuarce intal Gales cui siei 207 elets totâi. Dut câs, i nazionaliscj galês a pierdin la maiorance assolude te uniche Provincie che a controlavin, o sei il Gwynedd. Ta cheste aree il Plaid Cymru al à paiât a fuart la sô politiche di riorganizazion scolastiche, cun di fat il gnûf moviment Llais Gwynedd (la vôs dal Gwynedd) nassût propit par fâi cuintri a chestis misuris al à otignût plui di une disine di elets che a puedin jessi decisîfs par aministrâ la Provincie.
Font: BBC, 02-03/05/08; Agence Bretagne Presse, 02/05/08


text:
Il sindic
dal Alguer, citât sarde di lenghe catalane, al è daûr a movisi par
che la aministrazion comunâl e cjapi sù une funzion di indreçament
e di coordenament des politichis linguistichis pal catalan. Tra lis
primis azions di Stefano Lubrano si à vût une schirie di incuintris
cui sogjets atîfs inte promozion de lenghe catalane par cjapâ sù
sugjeriments e inviâ une prime forme di coordenament. La
aministrazion comunâl e à za tacât a dâ fûr une part dai siei
comunicâts stampe par catalan, ma par incressi la visibilitât de
lenghe cumò si cîr di cjatâ un acuardi cui gjestôrs dal aeropuart
di Fertilia, che al è dongje de citât, par che a inserissin il
catalan inte segnaletiche e intai avîs uficiâi dai svoi.
Font:
VilaWeb, 06/11/12


text:
Il partît di riferiment de comunitât macedone che e vîf intal stât grêc al à fat cognossi ta chescj dîs i contignûts di un document segret che al sarès stât metût adun dal Servizi di sigurece nazionâl grêc ancjemò tal 1982. Intal test si fevele di un grup speciâl incjariât di infiltrâ dutis lis istituzions de aree là che e vîf la minorance macedone par impedî ogni azion di rivendicazion nazionâl de comunitât locâl. Cun di plui, tal document, si devin indicazions par fâi cuintri ae lenghe macedone, par esempli cul meti tai uficis e intes scuelis dal puest dome personis che no cognossin il macedon. Si rive fintremai a sburtâ i militârs grêcs in servizi te zone a maridâ lis feminis dal puest par rivâ a rompi la trasmission de lenghe macedone ancje in cjase. Par cumò des autoritâts greghis no si à vude nissune reazion di smentide dal document.
Font: Balkan Insight, 30/04/09


text:
Rom: in miârs ae manifestazion cuintri de discriminazion in Italie
A jerin cualchi miâr lis personis che ai 8 di Jugn a àn sfilât a Rome par protestâ cuintri des violencis e de discriminazion in vore in Italie cuintri dai rom e dai sinti. Un dai problemis principâi al è chel de disinformazion, al à dite Santino Spinelli, president de associazion Them Romanó e un dai organizadôrs de iniziative. A manifestâ a jerin tancj rom e sinti, pe grande part citadins talians, ma ancje rapresentants di associazions no governativis. In dì di vuê e je une violence mediatiche e sociâl cuintri dai rom che si scugne fermâ prime che la situazion e ledi inmò in piês, si à dite intant de manifestazion. Il riferiment al è ai atacs cuintri dai cjamps e di personis di etnie rom capitâts in Italie, massime tai ultins mês, che dispès no àn nancje cjatât la condane de classe politiche taliane, fale pocjis ecezions. Une situazion che e je po compagnade di azions tant che lis schedaturis di rom e sinti in diviersis localitâts talianis tant che Milan e Turin, e il decret fat bon dal guvier talian ai 21 di Mai che al fisse il stât di emergjence pai sîts campans, lombarts e laziâi là che a son a stâ fameis rom o sinti. Ats che i manifestants a àn definît di stamp razist. Dut câs, lis protestis par ce che al è daûr a sucedi in Italie a rivin ancje dal forest. Riclams aes autoritâts talianis a son za rivâts de Union Europeane, de OSCE e di altris istituzions internazionâls. Cun di plui, ai 3 di Jugn, organizazions pai dirits umans e associazions rom a àn organizât manifestazions di proteste denant des ambassadis talianis di Bucarest e di Madrid. “Daspò plui di 65 agns dal gjenocidi dai rom dilunc vie de seconde vuere mondiâl – a disin lis realtâts che a àn inmaneât il presidi in Romanie – o protestìn pai atacs cuintri dai rom in Italie e pe mancjance di reazions des autoritâts talianis e di chês rumenis par condanâ lis azions di stamp fassist e lis violencis cuintri dai rom”.
Font: Sucar Drom, 08-13/06/08; La Repubblica, 08/06/08; Divers.ro, 09/06/08


text:
Fær Øer: sucès pai indipendentiscj
Lis elezions che si son davueltis ai 19 di Zenâr intes isulis Fær Øer, che in dì di vuê a son dentri intal stât danês ancje se cuntune forme significative di autonomie, a àn puartât vôts massime pai partîts indipendentiscj. Il numar di consens plui alt, ven a dî il 23,3%, al è lât al Partît Republican che al è deventât cussì il partît di maiorance relative. I republicans, che a son a pro de indipendence de Danimarcje, a àn cussì otignût vot dai trentetrê deputâts dal Parlament locâl. Al secont puest, cul 21% dai vôts e siet deputâts si è plaçât il Partît de Union, che al puarte indenant une politiche di stamp unionist. In tierce posizion, cul 20,1% des preferencis e sîs deputâts, o cjatìn il Partît dal Popul, che di une idee autonomiste si à mot tai ultins agns su posizions indipendentistis. La cuarte fuarce rapresentade intal Parlament des isulis e je chê dal Partît Socialdemocratic che al à otignût il 19,4% dai vôts e sîs deputâts. I socialdemocratics a son su posizions autonomistis. I unioniscj dal Partît dal Centri a àn vût trê deputâts, invezit i indipendentiscj dal Partît pal Autoguvier a ‘nd àn vûts doi. I trê partîts indipendentiscj, se si metessin adun, a varessin duncje une maiorance intal Parlament locâl, ancje se dome par un deputât. Dut câs, la strade de indipendence no somee masse dongje dal moment che il Partît dal Popul al larà indenant cu la aleance, za sperimentade te legjislature stade, cui unioniscj dal Partît de Union e cui socialdemocratics.
Font: Kringvarp Føroya, 20/01/08; Món Divers, 21/01/08


text: La Academie Europeiste di Gurize e inmanee une cunvigne su la integrazion europeane, cul titul "Bridges and Borders", che e vignarà fate vinars ai 21 di Otubar aes cinc daspò di misdì, tal Best Western di Gurize (cors Italie 63). Dulinvie dal incuintri si fevelarà dal stât presint de Union Europeane, che, cuasi setante agns daspò de firme dal Tratât di Rome, e je divignude une organizazion che e met adun nie mancul che 28 Paîs. La debilece de rispueste europeane in chescj ultins agns di crisi sedi economiche sedi politiche, però, e à secondât la tindince a tornâ indaûr al stât nazion, cul restaur dai confins in cetancj Paîs Europeans. Cun "Bridges and Borders" si volarès invezit meti in lûs i principis dal consens, de colaborazion e de integrazion, pontant a une costruzion ideâl di puints e no di barieris.


text:
Ai 7 di Lui
e je stade celebrade a Palhaza la Zornade dai slovacs de Ongjarie. Ae
manifestazion a àn partecipât ancje doi ministris dal guvier magjâr
par manifestâ la volontât di amistât tra lis dôs comunitâts. Une
amicizie, si à dite, che si palese ancje intal plen rispiet de
identitât nazionâl de minorance che tai ultins dîs agns e je
cressude dal 70% e che in dì di vuê e conte plui o mancul 30 mil
membris. Pai rapresentants dal esecutîf ongjarês chest rispiet al è
stât infuartît cu la gnove leç che e permet a dutis lis 13
minorancis nazionâls ricognossudis di vê dai rapresentants
garantîts intal Parlament. Intant des celebrazions e je stade po
ricuardade ancje la impuartance de colaborazion tra i doi stâts pal
rispiet de minorance slovache in Ongjarie e di chê ongjarese in
Slovachie. Teme che al è stât po frontât ai 9 di Lui a Budapest
dai doi prins ministris Viktor Orban e Robert Fico.
Font:
Finugor, 07/07/13


text:
1. Definizion teritoriâl
Tal moment che si fevele di
une politiche linguistiche si à di fâ riferiment a un teritori di base. Chi par
Friûl si intint la entitât teritoriâl tradizionâl (ancje se no fisse e cun
justaments sucedûts ancje di pôc) cjapade dentri in chês che vuê a son lis
provinciis di Gurize, Udin e Pordenon, plui il teritori dal Comun di Sapade e
dai Comuns de Provincie di Vignesie a Est de Livence.
Chestis notis a son fatis pensant
a chest teritori e aes personis che a vivin culì, cundut che cumò nol è
ricognossût tant che une entitât aministrative. In ogni câs a puedin jessi
buinis ancje pe realtât aministrative che in chest moment si svicine di plui al
Friûl, vâl a dî pe Regjon Autonome Friûl – Vignesie Julie.
Par altri il fat che si
individui un teritori di base, nol esclût che la politiche linguistiche
indreçade al Friûl no puedi o no scuegni vê interazions e efiets ancje difûr
dai siei limits teritoriâi.
2. La situazion di
partence
In Friûl a son presintis di
plui secui almancul cuatri lenghis che a son ancjemò vivis: il furlan, il
sloven, il todesc, il talian. Dutis chestis lenghis a son presintis vuê cun
varietâts locâls e cu la varietât standard.
Cjalant câs par câs:
- il
furlan al è doprât a nivel orâl cuasi dome tes varietâts spontaniis, a nivel
scrit pal plui te varietât standard, che in ogni câs e à funzions sociâls
ancjemò avonde limitadis;
- il
sloven al è fevelât pal plui in varietâts locâls, ma ancje te varietât standard,
e scrit pal plui te varietât standard, ancje se no in dut il teritori: soredut
il Val di Resie e je stade indote une fuarte resistence al standard sloven;
- il
todesc al è fevelât tes varietâts locâls, in Valcjanâl al è ben dominât, sedi a
nivel orâl che scrit, ancje il standard, a Tamau, Sapade e Sauris invezit la
funzion di lenghe cuviert e je cjapade pal plui dal talian;
- il
talian al è presint cun varietâts che si puedin calcolâ tradizionâls (venitis,
par esempli a Maran, in Bisiacarie, a Sacîl e in altris comuns ocidentâi);
semitradizionâls urbanis, in cualchi câs stabilizadis (a Pordenon, a
Gurize...), in cualchi altri câs in recession o estinzion (a Udin); il talian
scrit al à un ûs tradizionâl di plui secui, tes ultimis desenis di agns al è
deventât di ûs universâl in Friûl te sô varietât standard, ancje tal fevelât.
Cun di plui a son presintis
e vivis, ancje se in gjenerâl no ricognossudis, lis lenghis dai zingars, che si
puedin calcolâ tradizionâls ancje se no stanziâls, e chês dai imigrâts, che a divegnin
di dut il mont (in maiorance de Europe orientâl, po de Afriche, dal
Sudameriche, de Asie); di no dismenteâ lenghis e dialets di altris bandis de
Italie rivadis za di desenis di agns cu la “migrazion interne” (in cheste categorie,
il plui individuabil al è salacor il sart). Tant che lenghe par comunicazions
internazionâls al è l’inglês, in gjenerâl però plui propagandât che praticât e
cognossût: cuasi dal dut isolât dal rest de comunitât furlane, al è presint
però come lenghe vive te base NATO di Davian.
A pet di cheste situazion
reâl complesse, la politiche linguistiche di cumò e va daûr des liniis
decidudis dal nazionalisim talian e puartadis indevant, ce par convinzion ce
par inerzie, in dute Italie:
- imposizion dal talian
standard tant che lenghe uniche in cualsisei ûs uficiâl;
- sostituzion linguistiche
cul obietîf di rivâ ae estinzion di ducj i idiomis diferents dal talian
standard;
- assimilazion dai imigrâts
e dai lôr fîs (cun alternative de emargjinazion).
In struc si pues dî che la politiche
linguistiche di cumò no je indreçade al rispiet e ae valorizazion di une
realtât complesse, ma ae sô semplificazion: in tiermins plui clârs l’obietîf
principâl al è chel de distruzion de diversitât (tradizionâl o gjenerade di pôc
cu la imigrazion) par garantî al sisteme di podê il domini suntune comunitât
omogjenie.


text:
Jude: traduzion automatiche in linie
Al è za in linie di cualchi setemane il tradutôr automatic Jude: un program par voltâ dal talian al furlan che al cognòs plui di 55.000 lemis che si fletin in plui 3.400.000 formis. Al è dal 2003 che si lavore su la traduzion automatiche par furlan: il risultât, par ce che al tocje tescj formâi (comunicâts, articui, tescj burocratics, divulgatîfs e v.i.) al è za une vore bon, ma cul passâ dal timp Jude al sarà ancjemò perfezionât e al funzionarà simpri miôr: cui che al vûl provâlu a gratis al pues clicâ chi.


text:
Leterature
La leterature e je il complès des oparis, sedi in prose che in viers, scritis doprant une cierte lenghe o su un stes argoment.
O podin vê des oparis cun valôr artistic in une determinade lenghe, par esempli la leterature furlane, la leterature latine, la leterature taliane, o un adun di oparis ca fevelin di un stes argoment, par esempli la leterature sientifiche.
Une altre classificazion de leterature une vore doprade e je chê a secont dal periodi storic e culturâl di cui la opare a fâs part, par esempli o vin la leterature moderne, la leterature classiche, la leterature romantiche e v.i.
Gjenars leteraris[cambie | modifiche il codiç]
Leterature par lenghe[cambie | modifiche il codiç]
- Leterature catalane
- Leterature ceche
- Leterature francese
- Leterature furlane
- Leterature greche
- Leterature inglese
- Leterature latine
- Leterature latine merecane
- Leterature merecane
- Leterature ocitane
- Leterature ongjarese
- Leterature portughese
- Leterature rumene
- Leterature russe
- Leterature sardegnule
- Leterature slovene
- Leterature spagnole
- Leterature todescje


text:
FRIÛL EUROPE. Lenghis, dirits, autoguvier: Friûl, Scozie, Europe
I esams no finissin mai, soredut in Europe. Cun di plui, al pues sucedi che cualchi verifiche e vegni rimandade e spostade tal timp. Cussì, se doi mês indaûr o scrivevin che in curt a saressin rivâts in Italie e in Friûl i esperts dal Consei de Europe par viodi cemût che e je la metude in vore de bande dal Stât talian de Convenzion cuadri pe protezion des minorancis nazionâls, cumò o vin di segnalâ che il monitorament diret al vignarà fat plui indenant.
Par intant, in cont di minorancis, tutele e Europe, Rome e à tornât a cjapâ in man la pratiche dal proviodiment di ratifiche de Cjarte europeane des lenghis regjonâls o minoritariis. In cont dal argoment si à fevelât ai 21 di Avrîl stâts intune audizion alì des Comissions Afârs istituzionâls e Afârs forescj dal Senât. In chê ocasion, compagn che la dì prime a Udin, intant di un incuintri alì de Regjon cul viceministri pai internis cu la deleghe pes minorancis linguistichis, Filippo Bubbico, i rapresentants de Agjenzie Regjonâl pe Lenghe Furlane e dal Comitât/Odbor/Komitaat/Comitato 482, cjatant ancje la poie de Regjon, a àn tornât a bati sul fat che chê ratifiche e va fate e sore dut e va fate ben, cu la garanzie di nivei di tutele che a sedin almancul compagns di chei previodûts tes leçs statâls e regjonâl in vore.
I risultâts de ricercje sociolinguistiche fate de Universitât dal Friûl su incarghe de ARLeF, che a son stâts presentâts a Udin ai 22 di Mai – di dulà che a saltin fûr, tra lis altris, un interessant “rimbalç culturâl” positîf in cont dal ûs e de volontât di ûs de lenghe furlane, massime de bande dai plui zovins, e il lâ al mancul di tancj prejudizis cuintri dal furlan e de sô presince normâl inte societât, a confermin la validitât di chê prospetive. E soredut a mostrin che la Regjon e à di meti in vore une politiche linguistiche plui decise, plui coragjose e plui europeane. In chest sens ancje il risultât dal iter pe aprovazion dal Plan gjenerâl di politiche linguistiche si pues calcolâlu tant che un esam.
Ma no son sot esam dome il Stât talian e la Regjon Friûl-VJ. Un destin compagn lu à ancje la Europe e il so procès di integrazion, che al ven stazât in dutis lis elezions politichis che si fasin in ognidun dai vincjevot stâts de Union europeane. Chês dai 7 di Mai tal Ream Unît a àn cjapât sù a fuart cheste conotazion. Di une bande, la conferme dai Conservadôrs al guvier e il fat che i antieuropeiscj da Ukip no àn cjapât ducj i vôts che si spietavin a vierzin une gnove tratative tra Londre e Bruxelles prime dal referendum su la Ue dal 2017. Di chê altre, il sucès dal Partît nazionâl scozês al rinfuartìs il podê contratuâl de Scozie cun Londre e al vierç une gnove prospetive ancje tai siei rapuarts cu la Ue. ❚
Marco Stolfo


text:
Un puestut par fevelâ de mê grande passion di simpri, la archeologjie, ma no dome...
lunedì 19 settembre 2011
Viaç a Crete/part 1
E jere la seconde volte che o lavi in Grecie (la volte prime a Kos) e o scuen dî che e je pardabon un mont a part, plene di storie, di personis une vore ospitâls e di un mâr fantastic!
Prime di partî o savevi bielzà ce che o sarès lade a viodi, cu la ferme intenzion di visitâ plui robis pussibilis ancje se i dîs par zirâle no saressin stâts tancj (la isule no je tant piçule, e je la cuinte par grandece tal Mediteranei, daspò Sardegne, Sicilie, Corsiche e Cipro).
La sô vicende, se ben leade a fuart cun chê de Grecie continentâl e cun chê dai paîs dongje (Turchie, Egjit e Italie in primis) e scomence però cuntune individualitât che le caraterizarà par ducj i prins milenis di storie, in chel periodi clamât "minoic".
Di fat, za tor dal II mileni devant di Crist e scomence a deliniâsi chê civiltât che nô o cognossin come "civiltât minoiche" caraterizade dai famôs palaçs, simbui di une organizazion de societât pardabon indevant par chei timps.
I plui famôs a son stâts Knossos, Festòs e Malia, ma dute la isule e je impregnade di sîts minoics plui o mancul piçui, che dal sigûr a vevin tra di lôr une fite rêt di colegaments ma che a jerin ognidun ben indipendents e autosuficients.
La carateristiche principâl di chescj palaçs e jere il fat che no jerin dome lis abitazions dai siôrs (dal re in chest câs) ma vêrs centris dal podê cun libar acès di bande ancje di dute la popolazion che e gravitave ator dal edifici (regolât di pueste) e che e contribuive al sostentament de comunitât intune sorte di "ben comun"; chei che si son conservâts miôr di fat fint in dì di vuê a son propit i magazins dulà che si esercitave il scambi di bens primaris (vin, vueli, aliments e v.i.). O torni a dî duncje, une organizazion de societât une vore plui "indevant" di chê che o podìn imagjinâ ancje dome vuê, dulà che i palaçs dal podê a son ben lontans dal condividi alc cu la popolazion...
al continue...
(te foto une viodude dal palaç di Knossos, tal nord de Isule)
4 commenti:
- Dame mit Fächer ha detto...
-
Graciis Ninine, al è simpri un plasè a leiti!
Gjovane Done Bete
- 19 settembre 2011 18:25
- Ninine ha detto...
-
Grazie bete che tu passis simpri par ca! A prest cu la continuazion! ;)
- 19 settembre 2011 22:40
- Gitano Sedentario ha detto...
-
Ciao Ninine, complimenti per l'originalità del progetto in dialetto. Non ti scrivo nel mio perchè non è troppo caratteristico.
Da bambino la mi passione era l'archeologia (ho visto troppi Indiana Jones). Continuerò a seguire il tuo blog (non senza difficoltà ;))
con molto interesso.
Ciao.
Gitano Sedentario
- 24 settembre 2011 12:06
- Ninine ha detto...
-
Grazie Gitano per il tuo interesse, anche se secondo me non centra l'"originalità" dei dialetti o delle lingue, conta quello che uno si sente di esprimere e se si sente di esprimerlo nella sua lingua ben venga, alla faccia della sempre maggiore globalizzazione (soprattutto linguistica).
Se ti interessa qualche argomento che però non ti è ben chiaro non esitare a scrivermi!
Mandi! :)
- 26 settembre 2011 15:27


text:
Un puestut par fevelâ de mê grande passion di simpri, la archeologjie, ma no dome...
giovedì 10 marzo 2011
Cunvigne Aquilee...e auguris!
La cunvigne, metude adun de Soreintendince pai Bens Archeologjics dal Friûl-V.J., de Societât Furlane di Archeologjie e dal Dipartiment di Storie e Tutele dai Bens Culturâi de Universitât dal Friûl, e varà ancje une relatore a mi une vore cjare, che juste îr si è laureade in Archeologjie te nestre universitât, Laura Gerri di S.Denêl, amie e compagne di cors...augurons e compliments femine! :)
martedì 1 marzo 2011
Antiquarium e museu dal fossil a Paulêt
L'alestiment al sarà screât tra pôc plui di un mês e viert, par intant, dome tal fin setemane.
CE VIODI. Tal Museu a cjataran puest plui di 600 reperts archeologjics e paleontologjics, tra chei ancje il scheletri a grandece naturâl dal ursus spelaeus, riprodusût tal so ambient naturâl.
Si podarà ancje fâ une visite tridimensionâl sul paisaç ator di Paulêt fint a Cividât e Nimis cui reperts medievâi vignûts fûr dai sgjâfs ta chescj ultins agns.
(Te foto un scheletri di ursus spelaeus).


text:
Pe vuere 15-18, no dome Hemingway ma âltris merecans a jerin passâts des nestris bandis e jenfri dut, ancje un gjornâl dal Houston Post colât in tes mans di un canai di Udin in mût che il fotograf de crôs rosse al puedi cjapâ le foto da mandâ in Americhe. Se chel udinês al é ancjemó vîf, a i fasarà forsit plasê di ricognossisi.
Trovato sul web: Ragazzino udinese fotografato dalla croce rossa americana nel 1921 in seguito alla prima guerra mondiale. Semmai riconoscete in lui un vostro antenato, fateglielo sapere.


text:
Johannes Kepler
Johannes Kepler (Weil der Stadt, Sacri Roman Imperi, 27 di Dicembar dal 1571 - Ratisbone, 15 di Novembar dal 1630), astronom e matematic todesc e une figure clâf de rivoluzion sientifiche. Al è cognossût soredut pe discuvierte des leçs sul moviment dai planets che al presentà inte sôs oparis Astronomia Nova e Harmonices Mundi. Al fo assistent dal astronom Tycho Brahe e matematic ae cort dal imperadôr Rodolf II. Al à dât contribûts impuartants intal cjamp de otiche e al à judât a legjitimâ lis discuviertis astronomichis dal contemporanei Galileo Galilei; pe sô opare Somnium al è considerât un precursôr dal gjenar de sience romanzade (science-fiction).
Lis trê leçs di Kepler[cambie | modifiche il codiç]
Fin ae muart di Tycho Brahe, nol podè acedi a dâts che l'astronom danês al veve metût dongje cu lis sôs osservazions. Ae sô muart, al scomençà a cirî di burî fûr leçs par descrivi il moviment dai planets; Brahe si jere concentrât su la orbite di Mart, une vore ecentriche: il cercli nol si adatave ai dâts, e par chel Kepler al passà a studiâ l'elis e al discuvierzè che la orbite elitiche si adatave in mût perfet a lis osservazions. Di culì e nassè la prime leç di Kepler (1608):
- I planets a àn une orbite elitiche e il Soreli al è un dai doi fûcs
Di culì e studiant ancjemò i dâts, in particolâr la velocitât des orbitis, al rivà ae seconde leç di Kepler (1609):
- I planets no si movin in mût uniformi, ma il rai vetôr che unìs il centri dal planet cul Soreli al cuvierç areis compagnis in timps compagns.
La tierce e ultime leç e trate invezit de traietorie dai planets (1619):
- Il cuadrât dai periodis di rivoluzion dai planets al è proporzionâl al cubi de distance mezane dal Soreli.
Kepler al fo l'ultin astrolic e il prin astronom, parcè che al refudà di basâsi dome su la fede e lis credincis popolârs, ma dome su lis osservazions sperimentâls.
Oparis scritis di Kepler[cambie | modifiche il codiç]
- Mysterium cosmographicum (Il misteri cosmic) (1596)
- Astronomiae Pars Òptica (La part otiche de astronomie) (1604)
- De Stella nova in pede Serpentarii (La gnove stele al pît di Ophiuchus) (1604)
- Astronomia nova (Gnove astronomie) (1609)
- Dioptrice (Dioptrio) (1611)
- Epitome astronomiae Copernicanae (publicât in trê parts 1618-1621)
- Harmonices Mundi (L'armonie dal mont) (1619)
- Tabulae Rudolphinae (1627)
- Somnium (L'insium) (1634)


text:
Riza
Halimi, president dal Partît pe Azion Democratiche che al rapresente
une buine part de minorance albanese de Serbie, si è cjatât cul
prin ministri serp Aleksandar Vučič inte suaze de prime serie di
incuintris dal esecutîf di Belgrât cui partîts di riferiment des
minorancis nazionâls dal paîs tant che la Aleance dai Ongjarês in
Voivodine e la Comunitât Democratiche Bosgnache. Vučič si è
confrontât cun Halimi massime sul avignî de Agjenzie di
coordenament par Bujanovac, Medveđa e Preševo / Presheva o sei
l’organisim che si ocupe de minorance albanese che e vîf te aree
sudocidentâl de Serbie. Il prin incuintri tra lis parts si è sierât
in maniere positive cu la disponibilitât dal Partît pe Azion
Democratiche a cooperâ cul esecutîf di Belgrât e cun chê dal
guvier di nomenâ pe prime volte un membri de comunitât albanese ae
vuide de Agjenzie.
Font:
Balkan Insight,
10/06/16


text:
dijous, de febrer 15, 2007
Metât trimestri
Soi a metât trimestri... ancjemò 4 setemanis e o viodarin i risultâts. Al fâs simpri cjalt, robe di primevere, mah. Domenie che o soi tornât jù o ai vût un pôc di casin che a Vignesie al jere carnevâl e al è simpri plen di int. O ai ancje fevelât une triestine ma slovene, no vevi mai fevelât cun nissun dome cun triestins talians/talianots... e dongje di me al jere sintât un de me stesse facoltât, e o ai tabiât un pôc ancje cun lui. O ai viodût ancje un coment, cuasi un paragon a pasolini robis gruessis :-D e po pasolini al jere mieç bolognês jo o soi un ospit (paiant ;-)).. pe fin si spere di no seguîlu, ma jo disi simpri che al dipint dut dal destin, nol è nuia di fâ.
Zontât di Andri a lis 19:48
Etichetis: trenos, universitât
Subscriure's a: Comentaris del missatge (Atom)


text:
Corints nordocidentâls a cuote alte a interessin lis Alps, intant che intai strâts bas a rivin massis di aiar umidis di Sudovest. Vinars al rivarà un front frêt.
Miarcus 22 Fevrâr
emission: 21-02-2017 11:08 CET
De marine aes Prealps pal plui dut innulât cun atmosfere umide, fumatele, un pocje di fumate di gnot e pussibilitât di plovisine soredut a Est e cul dopomisdì. Su lis Alps timp un pôc miôr cun nûi variabii.
Joibe 23 Fevrâr
emission: 21-02-2017 11:08 CET
De marine aes Prealps atmosfere umide cun cîl dut innulât, fumatele, un pocje di fumate e a nivel locâl plovisine soredut a Est. Su lis Alps nûi variabii cun sclaridis. Cu la sere ploie ca e là, in gjenar debile, e neveadis debilis parsore dai 1200 metris. Su la marine al tacarà a soflâ aiar di Sud moderât.
Vinars 24 Fevrâr
emission: 21-02-2017 11:36 CET
Cîl dut innulât cun ploie difondude, moderade a Ovest, bondante a Est, ancje fuarte su lis Prealps Juliis, e nêf su lis monts parsore dai 1200-1400 metris. Su la marine al soflarà Siroc moderât. Di sere e sarà Buere cun câl brusc des temperaduris, cualchi temporâl, e al podarà neveâ par un pôc su lis monts fin jù in val. Di gnot timp che al larà svelt in miôr.
Sabide 25 Fevrâr
emission: 21-02-2017 11:36 CET
Cîl seren pe plui part de zornade. Glace ancje jù in val di matine su lis monts. Buere moderade su la marine. Cu la sere pussibilitât di veladuris tacant de Cjargne.


text:
lunedì 22 agosto 2016
In polse
Contecurte dopo cheste bissebove di contis di chestis ultimis setemanis, e va in polse par un pôc, par tornâ plene di snait cul clip di Setembar. Mandi a ducj!
Publicât di gelo stellato a lis 09:06:00 17 coments
Cjampanii
Il prin cjampanili a scjampâ vie al fo chel di Sclaunic.
Si jevà sù intune gnot di aiar e stelis, gjavant fûr i modons grandonons dai cjantonâi des fondis, cence fâ neancje un rumôr. In maniere dal dut scognossude a cualsisei leç de fisiche si pleà, cuasi dismolantsi, a impirâ il scûr come un madrac di clap. Al tacà a cjaminâ jenfri lis cjasis, rompint il cidinôr de criùre nuie altri che cun cualchi grignelut di piere, rodolât sul pedrât fin a jemplâ lis sôs grispis a cuadretuts. Parfin lis cjampanis, sbalotadis a planc, a parevin tignî dûr il batecul tant che un dêt madûr, lontan dai arcs di piere.
Dopo di lui a faserin compagn il cjampanili di Listize, di Talmassons, di Cjasteons, di Vuirc, di Bertiûl, Flambri, Pozec, Basilian, Codroip e indenant cussí, da pardut, comprendûts chei paîs spierdûts pe basse come Cjarmacis o la Plêf di Rose. A cjapavin ducj la vie dai cjamps, fermant di bot i orlois, o lassantju libars di cori, talpassant cumieris, spaurint civuitis e barbezuans. Juste chel di Mortean, imberdeât pe sô struture di pandolo, al menà un pocje di zarde in plui, sdrumant cualchi pincarel e un pâl de lûs.
E no si podeve dî che no ju ves viodûts nissun.
Gjeremie, che par lavôr al leve simpri a durmî di straoris, i vignî un inzirli e si fasè une camomile; Nelo, pene vignût cjase de buteghe, al prometè su ducj i sants dal lunari che al varès molât il bevi; Lussie, pronte par lâ a fâ il turni di gnot, e molà une vuicade ma intun marilamp si convincè di vê viodût mâl.
Insome… nissun al pues pensâ che i cjampanii si stufin di stâ tai lôr paîs.
Il davoi, di fat, al saltâ fûr dome la matine dopo, cuant che aromai a jerin ducj tal mieç de campagne, un dongje di chel altri, cui dret, cui stuart, cui a tignî alte une crôs e cui un agnul. Di lontan a parevin un riç grandonon, plen di spinis spiçotis, che al meteve in vore un tananai di cjampanis se cualchidun al cirive di lâi dongje.
In bande dai dibatits e de maravee, in pôcs si inacuarzerin che al jere pardabon di ridi, a pensâ che propit il cjampanili, mestri e paron dal tignî unît un paîs, al fos deventât cussì intolerant di no rivâ a sopuartâ plui i oms e lis lôr barufis.
di Raffaele Serafini
Contis dal Ostîr
Etichetis: Contecurte Day, Contis, Contis dal Ostîr, Gjenar fantastic, Gjenar sociâl, Ostîr, Raffaele Serafini
venerdì 19 agosto 2016
Folc che ti trai
Gusto al è un om dal caratar scjaldinôs. In dutis lis ocasions a nol mancje di volê vê simpri reson. Cualchi volte la reson le à, ma no simpri. Si tu provis a dâi cuintri, diu nus vuardi; come minim al zighe e al jes cun mil improperis. No je la prime volte che ta ostarie, zuiant a cjartis, zigant come un mat, al ribalte la taule cun tacis e dut. La int dal pais aromai lu cognòs e lu sopuarte, ma plui di cualchi volte al à riscjat di cjapâ un frico de bande di cualchi forest, tirât in mieç.
Gusto al è un bacan; al à, tra i siei e chei rivâts cu la femine, plui di dusinte cjamps e ju lavore di bessôl, vent ducj i machinaris par fâlu. Chei dal paîs a lu sopuartin ancje parcè che dispès a àn bisugne di lui par cualchi lavôr che lôr no podaressin fâ. Ancje par chest Gusto al si sint in dirit di vê simpri la ultime peraule.
Cuant che al è fûr di ogni gracie di Diu, lui a ti sisteme cuntun “Folc che ti trai!” zigât di fâ pôre, che a ti strope la bocje e a ti tocje gloti cence sumiâti di rispuindi.
Vuê al cjate il so amì Sisto che al jes de ostarie e lu ferme su la puarte: “Dulà vâstu Sisto cussì di premure? Torne dentri che o fasin cuatri ragjos!”.
“No pues Gusto, o soi nome jentrât a cjoli i spagnolets e cumò o ai di lâ a tirâ sù il fen, prin che a torni la ploie”. Gusto, che i leve a la lupe di fâ une briscule e di bevi cualchi tai in companie, al insist: “No stâ fâ il mone, che a nol varès di plovi, a lu à dit Bernacca!”. Sisto, rassegnât, al scugne ubidî e al torne dentri. Inte ostarie Gusto al cjate subit altris doi e, fasint cubie cun Sisto, al tache a zuiâ. Rivâts a la ultime man dal cuart ragjo, Gusto al è content; al sa che Sisto al à un caric e lui, cu la sô brisculute, al varès di vê in man la partide.
Al so turni Sisto, cul pinsîr di lâ intal cjamp, no si vise dal moto di trê che i veve fat Gusto, e al cale une altre brisculute, butant intal ledan la vitorie.
Gusto, pal fal di Sisto che lu à fat pierdi, al sclope: “Folc che ti trai! Ma indulà âstu il cjâf, che i la vevin in man!”. Sisto nol sa ce dî e al tâs par no butâ in piês la situazion. Al salude displasût, e al va a cjase, lassant Gusto a zigâ inte ostarie.
Daspò gustât, Sisto al tache il cjaval e al va intal cjamp, par tirâ sù il fen. Al è su lis spinis parcè che al si sta innulant e al sint a bruntulâ il timp. Po dopo, jemplât il cjar, al monte sul fen par sistemâlu miôr, content di vê finît prin che al tachi a plovi. In pîts sul cjar Sisto al alce la forcje ancjemò une volte, cuant che i plombe intor une saete che intun marilamp a lu cope, lassantlu distirât sul fen, neri e dûr come un bacalà. Il cjaval al si spavente pal ton ma po al si cuiete, spietant il “Gjie!” dal paron par tornâ a cjase. No sintint plui il so paron a movisi sul cjar, il cjaval al capìs che i devi jessi sucedût alc e che al è miôr tornâ dongje, pe strade che al cognòs ben, vêntle fate cetantis voltis.
Il dî dal funerâl, compagnant Sisto intal cimitieri, Gusto al è daûr dai parincj e al vai come un frut, vênt pierdût un cjâr amì.
Ma di chê dì, nol à plui dit a dinissun “Folc che ti trai!”.
di Pauli Jacuss
Etichetis: Contis, Gjenar neri, Gjenar romantic, Pauli Jacuss
La tenerece
Une volte, cuant che o jeri frute, mi cjatavi te cartolerie de place dal gno paîs, un di chei negoziuts dulà che si vendeve un pôc di dut.
Siore Line, la parone, mi stave involuçant un regâl pe fieste di complean de me compagne di banc cuant che al è jentrât Gjildo, un vecjo cence etât, che al à domandât: "Sono rivâts i gnûfs albums di piturâ?" Line, che e veve ben capît ce che Gjildo al voleve, par un moment mi à lassade di bessôle e e je lade a cjoli une tasse di libruts di fruts, di chei cu lis figuris dome contornadis e che si àn di piturâ dentri. Gjildo, cun mans che a trimavin, al à tacât a sfueiâ i libruts un par un cun tante atenzion e tal stes timp lu sintivin barbotâ: "Chest lu à za... ancje chest lu à za... ancje chest..." A la fin and à sielzûts dome doi e intant che ju paiave al à domandât a Line: "Cuant rivie une altre bugade di libris? Tu sâs che jê ju piture in pôc timp..."
Apene che lui al è lât fûr, Line, cjalantmi di parsore dai ocjai e cun ande di confidâmi un segret, mi à dite a vôs basse: "Sâstu par cui che a son chei libris? A son par Gjeme, la sô femine. Ogni sere, dopo cene, lui si sente devant de television e jê i sta dongje par fâi compagnie e intant e piture". Jô o cognossevi Gjeme, une siore tant in là cui agns, e che si viodeve une vore pôc ator. A jerin a stâ li dongje. A jerin insiemi di une vite, ma no vevin vût fîs e tant mancul nevôts. Cussì, a jê i plaseve piturâ propit chei libris di fruts. Al jere simpri Gjildo a comprâiai, par vêle dongje intant che al cjalave la television e par fâle contente e si visave cun precision chei che e veve e chei che i mancjavin.
Vuê chê cjase e je oramai bandonade, ma cuant che o passi li denant il gno pinsîr al cor indaûr e o viôt i doi vecjos sentâts, cun jê che, come une frutine, e je dute intente a piturâ. E alore mi sint serene pensant a chel afiet, parcè che la tenarece e je un sintiment pûr e sincîr, che nus compagne tal vivî e che al nas dal cûr di chei che nus vuelin ben.
di Mariute
Etichetis: Contecurte Day, Contis, Gjenar romantic, Mariute
martedì 16 agosto 2016
La sentinele
Al impià il faro de altane inluminant la superficie dal lago.
Di gnot.
Di vuardie intun piçul presidi in Albanie, a 22 agns.
Robis orendis a jerin capitadis inte ritirade tal mieç de criure.
I uficiâi a devin il colp di gracie ai lôr stes soldâts ferîts e za mieç sapulîts tal pantan.
I grêcs no ur vevin dât tregue e cumò ancje i partigjans albanês a profitavin de disfate taliane.
Aldo al notà la aghe increspâsi: veju che a rivavin viers di lui, nadant e cul pugnâl tai dincj!
Une rafiche di metraie cuintri de aghe!
Podopo nissun rumôr.
Ju veve netâts...
Une gnot cence sierâ un voli e, pôc prime de albe, il cambi.
“Altolà, chivalà?”
“Capomuta con cambio!”
Al jere un cuarp in rive al lago: un vecjo partigjan shqipetaro ferît a lis gjambis ma ancjemò vîf.
Il sergjent che al comandave la mude al metè fin a la sô agonie cuntun colp di revolvar.
Aldo al cjalave chel om muart, la sô muse che e mostrave fierece e lis sôs mostacjis... no, no, a cjalâlu ben chel om nol jere vecjo: al veve massime 45 agns, come il pari di Aldo, anzi, un pêl i sameave...
Al jere muart pe libertât de sô patrie. Il so cuarp bandonât su la rive, cence sapulture.
E... se Aldo ta chê gnot nol ves fat che metraiament... jo no sarès chi a contâus cheste storie.
di Checo Tam
Etichetis: Checo Tam, Contecurte Day, Contis, Famei, Gjenar sociâl, Gjenar storic
lunedì 15 agosto 2016
Poche! Mone
Insome i telefoni. “Dulà sêstu?”
E lui: “Tal simiteri di Gusperch…”
“Ce fâstu tal simiteri di Gusperch?”
“O stoi cirint une robe, ven un salt ancje tu, dai…”
“OK”
O rivi li e lu cjati come sturnît, cul smartphone in man… al cjamine come un zombie tra i vecjos pipins di piere e i agnuluts plens di muscli sec; il cjalt di avost al à secjade la arbe tal chel simiteri bandonât disore Cividât. Lui al cjale fisse une arcje displantade e po al berle… “Lu ai cjapât! E jere ore! Finalmentri!”
“Sêstu mat, Rafaêl? Ancje tu pierdût cui Pokemone? Sâstu che chê altre dì un zovin al è stât cjapât sot a Udin? Al cjaminave tal mieç de strade inseminît…come te cumò… risultât? Seât di un camion! Muart vitim!”
“Be’, jo no soi cussì coion di lâ tal mieç dal trafic…”
“Sì ma tu trascuris la ostarie! Chel o vevi di dîti!”
“Ce isal mo?”
“Tachìn… Nelo ti à mandât la tierce version de sô ultime conte… ”
“Ma no jerie za rivade chê definitive? ”
“Al à fat une modifiche…”
“Signurut!”
“E dopo a son di publicâ la gnove di Pauli, chê di Milio, chê di Lussian, di Carli… e no je finide…”
“Ancjemò?”
“Sì, ancje l’Antescûr al à pronte une gnove… tu âs di viodi se e va ben e dopo Pieri Moràs al è tornât a la cariche…”
“Ce aial di vê chel vecjo sporcacjon?”
“Al continue a bati che no tu âs mai tornât a meti sù te gnove ostarie la sô Gruesse Sorprese, la storie di chel militâr che al va cuntun trans… al zonte ancje che cumò la ostarie e fâs schifo… e je plene di contis di une volte scritis di bigots e di preots…insome, il vin de ostarie, stant a Pieri, nol è bon… al è fat cul polvarin…”
“Be’, in efiets un pocje di reson le à… bon, âstu altri di dîmi? O ai di spostâmi intun altri puest cumò… o che tu vegnis cun me se no si saludìn…”
“Nie, alore…”
“Alore viôt tu, fâs tu o fâti judâ de camarele o de gnove massarie… jo o soi impegnât… mi cjapi une polse… va be’… o ai di cirî altris Pokemone…”
“Ah, Rafaêl, Rafaêl, cuant tornarâstu incà?”
“No sta preocupâti par me… al è dut sot control!”
Publicât di gelo stellato a lis 08:15:00 11 coments
Etichetis: Checo Tam, Contis, Famei, Gjenar ironic, Gjenar sociâl, Ostîr
domenica 14 agosto 2016
Il paradîs dai puars
Lis ruiis in chel an, tal ort, a vevin mangjât ancje la grame. Cun di plui al jere di un mês che nol ploveve e il cjalt nol dave padin. La panarie e jere vueide, e chel fregul di ardiel ranzit che a vevin in cantine al jere finît ancje chel.
A misdì ur jere bastât un ûf par ducj doi in zonte a un cudumar che Bepo al veve robât tal ort dal copari. “Ma usgnot ce metio te pignate?” - si domandave avilide che puare femine.
Bepo, cence che jê e fevelàs al veve capît i siei pinsîrs e cence stâ a cincuantâle, cjapade sù la biciclete e la cjane dal pes si jere inviât viers la palût.
Al sperave che une biele tencje e mangjàs il vier sul so am e che e restâts ben tacade di podê tirâle fûr. Tal palût al jere un cidinôr di vê pôre. Si sintivi dome il sfruiâ des fueis dai pôi che l’aiar ben planc al moveve e lis vôs dai fantats che a nadavin intune buse no tant lontan.
E spiete che ti spiete daspò cualchi ore velu il sûr che al tache a balâ. Di sigûr e jere la tencje che e zuiave cul vier. E chê e sarès stade la cene, che cu la polente vulintîr Vigjute i varès preparât.
Pecjât che cuant che Bepo al crodeve di vele te vuate, un luç fûr e dentri da aghe si è metût a saltâ come un çupet, fasintle scjampâ. In chel an no leve une drete: la vacje che no cjapave sû, lis ruiis tal ort, il sut e in chê sere, colpe dal luç, cence cene.
E pensant a tante malore a Bepo i tornave tal cjâf puare sô mari, che par parâ vie bestiis, disgraciis, fulmins e tons, cun sfide e mostrave la palisse a la lune. “Se lu ves fat ancje Vigje invezit di butâ aghe sante, no dome a saressin muartis lis ruiis, e di sigûr no varessin vudis nancje tantis disgraciis”- al pensave chel om fevelant di bessôl.
Vevial di rabiâsi cun jê? copâle?
“No, no la palisse al miôr che la vedi tignude dome par me – si rispuideve Bepo – Come che al diseve gno pari: chê e je il nestri paradîs e inte vite di biel o vin dome chel.”
Il scûr de sere si jere fat plui penç e no tant lontan si sintive cjantâ il rusignûl. A Bepo, intant, jenfri chei sunsûrs i jere passade dute la fan. Tant a cjase lu spietave Vigjute che ancje in chê gnot di sigûr no i varès dit di no e lu varès puartât in paradîs.
di Nello Malisano
Etichetis: Contecurte Day, Contis, Gjenar ironic, Gjenar romantic, Gjenar storic, Nello Malisano
venerdì 12 agosto 2016
SIP
-Sì, pront
-Pront, Irme, ise za pronte la paste?
-Eh? Ce paste? Cui fevelial?
-Nô o sarìn li tôr une, une e dîs
-Ma...
-Putanesche, eh!
-Ma cui sestu tu? Cui fevelial?
-Bon, si viodin alore, mandi
-Ma....
-Drriin...
-Si, pront
-Le astu za metude su la aghe?
-Ce aghe, ma cuale aghe, ma sestu chel di prime?
-E une butilie di blanc, ise za in fresc?
-Ma ce distu, ma cui ti cognossie te, cui sestu?
-Bon Irme, a une o sin li dal sigûr, mandi
-Ma orpo di un! Ma ce! Mo jo o clami chei de SIP!
-Driin...
-Pront. Se tu sês chel di prime, va a picjâti! che jo o ai za...
-Cumò, Irme, tu puedis butâle, la paste, che o rivìn dal moment
-Brut di un ludro cui crodistu di menâi la viole, crodistu che jo...
-E la butilie di tocai. In fresc, no dismenteâle, eh!
-Ma va là a fâti trai, can dal osti!
-E lis ulivis, eh! A coventin lis ulivis pe putanesche!
-Putan tu sarâs tu!
-Bon alore, che al sei dut pront, mi racomandi!
-Ti racomandi jo une forcje di rompitile pal zarneli, brut secjemirindis!
-Driin....
-Ma le astu finide? Viot che o clami...che o ai benzà clamade la pulizie, eh!
-Siore...siore...Che mi scolti
-Eh? Ce robe ise? Cui sestu? Nol è chel di prime lui?
-Cual di prime? Jo soi de SIP, culì che o clami
-Ah, de SIP. Che al scusi, lu vevi cjapât par un...un...
-Un che al telefone par cjoli vie la int, par fâle imbesteâ?
-Sì, po, propi cussì. Ma ce maniere fasial lui a savê...
-Eh, siore...Ise la siore Irme Tesulin, jê?
-Sì, jo
-Eh! O savìn che a son dai matarans che si divertissin a fâ deventâ mate la int, a clamin a câs, a disturbin e po...
-Si, po! Propi cussì. Che o vevi voie di clamâ la pulizie, propi cumò devant
-Eh, sì, siore, o savìn, o savìn. Ma cumò, e viodarà che ju becotin, che no i daran plui fastidi
-Eh! E sares ore! Disturbâ cussì la int, nancje che a fossin...
-E à reson siore, e à resonone! Ma di cumò in devant, e viodarà che...
-Mal garantissie lui?
-Sì, sì, o pues garantî
-Ah! Va ben, alore, grazis
-Di nuie, siore, ariviodisi
-A riviodsi, benedet, ariviodilu
-Ah, siore? Siore? Ise ancjemò lì?
-Eh? Sì, o soi ca
-Alore...siore...mi racomandi...lis ulivis...di chês neris, eh!
di Laurin Zuan Nardin
Etichetis: Contecurte Day, Contis, Gjenar ironic, Laurin Zuan Nardin
mercoledì 10 agosto 2016
La carote
L'om si jere siarât a clâf dentri te aule. Al sintive di jessi su l'ôr dal timp e al varès volût che nol finìs mai. Ma chel timp nol sarès durât: di là de puarte si sintivin pas e vôs che si ingrumavin par rompi e par gafâ chel ultin lûc.
L'om al siarà i voi e si metè a preâ. Al preave chel simbul picjât sul mûr, che al veglave par dut, scuele o ufici public e che par secui al ere stât il telâr di valôrs e identitât di un continent intîr. Simbul di une civiltât alte, che no veve paragons tal mont.
E cumò, dut al jere daûr a finî: la barbarie e veve vinçût! A jerin rivâts e si jerin fats parons di dut, fin a profanâ chel ultin ricet, cun chel confuart picjât adalt. La puarte e varès tignût bot ancjemò par pôc. Dopo, a saressin jentrâts berlant e a varessin sassinât mil e mil agns di storie.
L'om al saveve di no vê sperancis, ma al voleve stâ li, a contemplâ chel simbul cussì biel e profont. Un simbul verticâl: impirât te tiare, ma cu la part parsore tal aiar, a indicâ la vastitât dal cîl. Esal di cualchi bande un simbul plui biel? Bon di peâ ogni part de creazion e di rinviâ al eterni?
No, l'om al jere sigûr: nie al podeve stâ dongje di chê bielece e di chê veretât.
Di fûr, intant, i colps sul len si jerin fats plui fuarts e la puarte e jere daûr a cedi.
L'om al viarzè i voi: l'istant di straneament al jere finît. Al cjalà la carote picjade sul mûr e al decidè che no le varès lassade tes mans di chei barbars. Prime di viodile profanade, le varès mangjade! Magjant chel simbul, al sarès deventât lui stes simbul di une interie civiltât e storie.
Une volte jentrâts, che lu copassin, che picjassin pûr, tal puest de carote, la fete di formadi, simbul de lôr religjon: lui, mangjant chê carote, al sarès deventât testemoni, martar di fede.
A rivarin a butà jù la puarte. A jentrarin sberlant, cun in man raclis e fetis di formadi. L'om ju cjalà cuiet. A planc al puartà la carote in bocje e al començà a roseà. Intant che i barbars i rivavin intor, si inecaurzè che e saveve di bacalà.
di Stiefin Morat
Etichetis: Contecurte Day, Contis, Gjenar fantastic, Gjenar ironic, Gjenar sociâl, Stiefin Morat
lunedì 8 agosto 2016
La ore di religjon
Fruts juste fûr des Elementârs, agns trente di chel altri secul, cricâ di frêt tes stanzionis dal seminari a Udin, jevantsi denant dì a cjapâ messe e dopo svelts in refetori a fâ di gulizion, dute une file ferme denant de puarte dulà che ju spiete, un dal un, a fâi la riverence, il retôr te sô gabane nere, cul cjapiel in man denant de panze, seri, gobut e fer come di zes. Ogni dì chê solfe.
“Fin che mi à vignût sù il gri, une matine, di butâi une palanche tal cjapiel” dissal, cu la sô luciferine ridadute, il gno insegnant di religjon in timp dal liceu ‘Stellini’, che mi à compagnât pe strade di un pinsîr religjôs plui razionâl di dogmatic, plui libar e tolerant di sierât, plui legri di suturni, biel che al leve sù e jù pe aule sclopetant lis tiracjis des braghessis sul gjilè e ogni tant fermantsi, dut ispirât, a contânus de sô bressane tal folt parsore Montenars.
Spirt furlan todesc te ande, te formazion, te culture, pes peraulis, pe linie dal pinsîr, pe cjarie passionâl, ancje par chel dêt di teatralitât che lu compagnave (colbac fracât sul cjâf co al rivave, sigar in bocje, nancje pensâsi di gabanis) nus faseve strade tes grandis cuestions de condizion umane.
O ai tes orelis e tal sintiment la pensositât de sô vôs tal proferînus la peraule ‘Weltanschauung’, cjalcjant su la seconde A, come in spiete di une rispueste aes grandis domandis de umanitât (Cui sino? Dulà lino?), poiantsi sui libris de profezie ebraiche e cristiane, ma in scolte ancje di ogni grande vôs passade pe vie dal intelet te storie de umane sapience.
“Dôs robis mi cjapin dute l’anime: il cîl stelât parsore di me e la leç morâl dentri di me” si consolave, pensantsi di Immanuel Kant.
Agns dopo, o ai tornât a viodi une ultime volte a Montenars chel gno lontan insegnant di religjon. Plet sui libris, sentât te sô cjasute di len prefabricade, al voltave il Messâl de Glesie in marilenghe, intant che al jere passât in chel pes stradis dal Friûl il taramot.
di Ivano Urli
Etichetis: Contecurte Day, Contis, Gjenar romantic, Gjenar storic, Ivano Urli
domenica 7 agosto 2016
Avengers
I Avengers, ven a stâi i Vendicatôrs, a son doi investigatôrs inglês: Emma Peel e John Steed. Emma e je interpretade di Diana Rigg e John al à la muse dal complant Patrick McNee. Jê zovine, sexy e sportive; lui, plui in etât, vistût come un gentleman inglês, cun tant di bombete e ombrene.
A mi mi plasin une vore ancje parcè che, cuant che ju torni a viodi, mi samee di tornâ indaûr tal timp a cuant che o jeri frut. Ta chê volte a jerin dome doi canâi Rai plui Ciaudistrie, ma ce cualitât! Cumò di canâi a ‘nd è mil ma la plui part e je diunusvuardi!
Fevelant dai miei Avengers (no relation with Marvel) us disarai che al è stât un timp che no rivavi a seguîju par plui di cinc minûts a la Rai in b/n, jessint programâts la sabide dopomisdì cuant che o levi a provis di bande cul vecjo mestri Silvio, chel che nus insegnave lis regulis dal Pentograma, come che lu clamave lui. Ce balis lis provis di bande! Uffa! Pierdi il gno telefilm preferît par lâ a sierâsi te vecje Cjase dai Combatents a sintî chel odôr di salive, di bamboo e di metal brunît!
Par furtune che su Sante Cjaudistrie, cualchi timp dopo, ju fasaran viodi a colôrs!
Ce ironie! Ce biei vistîts! Ce bielis machinis! Ce biei agns '60!
A son dai episodis che mi fasin pardabon ridi, come chel li che a contin la storie di une clape di infermîrs che e mandave letaris invelenadis cuntun virus ai otorinolaringoiatris di dut il mont. Chescj puarats, a pene viertis lis letaris, a murivin a cause di un fuart rafredôr !
E ce disi di chel mitic episodi cu la machine che e fâs deventâ piçui? Un dai agjents nemîs al veve fat deventâ piçule Emma e al cirive di cjapâle intun prât… doprant une rêt par paveis!
Laser, telefonuts celulârs ante litteram, cybernautis (une sorte di robot), machinis di arint e tantis altris maraveis: chest nus regalave “Agente speciale”, cussì al jere il titul de serie par talian.
E ce biele la musiche de sigle, il “Teme di Emma”: e je in sintonie perfete cui soi moviments di gjatut. Jê e je un gjatut che al fâs mossis di karate. Lait a cirî la sigle! Gustaitsi cualchi episodi!
di Checo Tam
Etichetis: Checo Tam, Contis, Famei, Gjenar romantic, Gjenar sociâl
sabato 6 agosto 2016
A confessâsi
- Isal altri?
- Nnnno. No.
- Altri... no sai cualchi peraule... peraulate... magari, Diu nol vueli... cualchi... cualchi blesteme...
- Ehhh.
- Sì o no?
- Ben, sì, poben e sarà cualchidune, sì.
- Tropis?
- Ehhh. No sai, cui visâsi... a saran... sîs. O siet.
- Sîs o siet?
- Vot.
- Disìn dîs?
- Dîs.
- Si les visistu dutis? Une par une?
- Sì. No. No sai. Cussì a colp... cumò...
- Alore, fasìn cussì: tu ti visis une. Tu mi contis chê, par ben, tu mi le confessis. Tu domandis perdon. E jo i domandi al Signôr di passâtilis dutis ancje chês altris. Al è bon il Signor.
- Sì.
- Alore?
- Alore... o jeri li di Bertin. A tirâ fûr un vidiel. Nol si presentave ben. E Bertin al faseve une vore cont sun chel vidiel. Par paiâ cualchi debit, viodi de femine e di chel frut che lu à simpri malât, nomo, sior plevan, saial?
- Sì. Va indevant.
- Sichè, tire, prove, torne prove, massagje... clamìn il vitrinari, ma no al jere masse tart, aromai.
- E ben?
-Il vidiel al è nassût, ma nol respire, mi buti parsore, lu massagj, i movi lis talpis devant, i pochi su la schene, lasse sta Bano, lasse sta al mi dîs Bertin, puar... nol è nuie ce fâ... e jo... alì mi à vignude cheste croste, di dîle.
- Sestu pintût?
- Sì.
- No tu lu fasarâs plui?
- No.
- O vuei dî... se ancje tu vessis di cjatâti... insumis prometistu, Bano, di no blestemâ plui?
- Si, o promet.
- Bon. Alore ... ego…
- Ma se al ves di...
- Eh? Ce âstu dit?
- No, nuie.
- Âstu dit alc?
- No, no.
- Ego te absolvo...
- Ma se al ves di tornâi a murî un vidiel a Bertin, alore jo...
- Ce robe?
- Nuie, sior plevan. nuie.
di Laurin Zuan Nardin
Etichetis: Contis, Gjenar ironic, Gjenar sociâl, Laurin Zuan Nardin
venerdì 5 agosto 2016
Fenomenologjis de disrealizazion mediatiche
«Si puedial savê cui che al è chel cocâl che al à mandât indevant il test dal articul vignût fûr vuê sul gjornâl in prime pagjine?»
«Al à fat dut il president de associazion, dotôr, di bessôl.»
«Cemût di bessôl? Ma aial voie, sì, che dut il lavôr fat fin cumò al ledi a finîle tal cabôt?»
«O ai provât a dîjal, dotôr, ma nol è stât nie di fâ!»
«Lui al veve di clamâmi me! Chestis facendis a àn di passâ pal puartevôs de presidence de Regjon, ancje se a rivuardin i industriâi e lis smaniis dal lôr president! E lui che al è responsabil dal ufici stampe al varês di savêlu!»
«Si podarès fâ publicâ une precisazion…»
«Si podarès nie! Al è dibant sierâ il porton cumò che al è scjampât il purcit! E po… ce diletants! Propit te prime rie! Tal atac!… “La Specialitât de Regjon e je un valôr zontât pal so sisteme produtîf”… Mi pâr za di sintîju, i furlaniscj: “Ve ca, la Specialitât… sacrificade sul altâr des impresis!” Diletants!»
«Ma, dotôr… Za te rie subit daûr si specifiche che “il sisteme produtîf al torne a paiâ sei il teritori sei il sisteme paîs intîr, in tiermins economics e di coesion sociâl”!»
«No vâl! Intant, al passe il concet che la Specialitât e je doprade tant che mieç par otignî alc, o come vueli par onzi la machine produtive, e no je invezit considerade tant che un complès di valôrs di gjoldi, di fâ cressi, di cocolâ, o ben di fâ lâ in miôr, se al covente, ma… Cuntun fin. In. Se. Stesse!»
«No capìs…»
«O viôt! Cun di fat, cualchi rie plui indevant, continuant a falâ, si scrîf che no si intint di “jentrâ tal dibatiment su lis resons identitaris e linguistichis, si ben che a chestis si puedi ricognossi, cence discuti, un lôr valôr e une lôr dignitât”… Ce concession!»
«Ma a nô nus interessin i imprescj, no lis cjacaris…»
«Ce discors! Ma scrivilu in clâr, cussì, al vûl dî meti sot dai rifletôrs propit chel che al varès di sei tignût te ombrene e si scarte il pont di viste che al servirès a tirâ dongje vôts?»
«Ma la realtât dai fats…»
«La realtât dai fats? La “veretât”? Chê o vin di furnîle nô, diletants! Un disastri! Un disastri!»
Il puartevôs de presidence regjonâl al sbat la cuarnete cuintri dal supuart su la scrivanie.
Al gjave par un moment i ocjâi scûrs e si volte a cjalâ difûr. Insom dal zardin, cuatri gripitui a becotin cul cjâf injù la scusse clare di un bedoi plantât dongje dal edifici zâl dulà che une volte al jere il Centri Sociâl. Bande dentri, il lastron devant di lui al riflet la sô figure impins. E je smamide ma, tacant il nâs tal veri, al rive a viodi i siei voi di doi colôrs… un neri e un vert.
Si zire viers de scrivanie e al frache il tast par clamâ i siei assistents.
Cun calme al torne a impirâ i ocjai.
di Gianfranco Pellegrini
Nda: Fenomenologjiis de disrealizazion mediatiche e je une conte imagjinarie, buride fûr de fantasie dal autôr. Cualsisei riferiment a personis o a fats reâi al è dal dut casuâl
Etichetis: Contecurte Day, Contis, Gianfranco Pellegrini, Gjenar sociâl
giovedì 4 agosto 2016
I vot dal Nigris
A si fantasiave un grum sul vot intun teme dal professôr Nigris: a si cjacarave un grum propit parcè ch'al jere tant ma tant râr che cualchidun lu gafàs. La costruzion dal teme che il nestri professôr al pretindeve cence nissune deroghe, nus e veve claride ben e no mâl intune des primis lezions: par daûr des lints scuris dai ocjai lui nus cjalave di sigûr, intant che de sô muse dome une part a si moveve, ma o vês di crodimi scuasi un nuie di moviment, viodût che le linie de bocje e jere une vore fine, e duncje chê part e jere le bocje. Pont prin: intal titul e je za le olme par il davuelziment e siche duncje dividi il titul stes in parts di disvilupâ intal ordin ch'al è stât enunziât. Pont secont e ancje ultin: nissune deroghe al fûr teme. Cui che si intivave in tal foran dal fûr teme, duncje, al varès cucât il piês vôt pussibil, a mi pâr di visâmi forsit il doi o il trê e chest dubi a mi restave dentri cun angosse fintremai a la consegne dal compit coret.
Daniela, la mê amie di banc, a mi veve contât di un frutat in ta classe devant di nô, un ciert Perusovich, un dai pôcs fortunâts che al veve vût il mitic vôt. Jo o cjalavi chel frutat magri cul profîl acuilin e fantasiavi di intervistâlu su ce titul di teme che al veve cjapat il vôt, ma siche duncje jo no jeri par nuie un biel toc di frute no vevi il coragjo di fevelâi. Mi sarès plasût jessi figone par podê tacâ boton e domandâi chel che i tignivi a savê. A la fin al è jentrât in tal gno cjâf il convinciment che dome cuntun tip di teme o varès podût vê cualchi probabilitât di rivâ al vôt dal Nigris: nuie titui di politiche, no temis di storie o leterature, ma dome cuntun titul che al feveledi e al sedi dentri de mê realtât, dal mê vivi di ogni dì. Mi pâr di visâmi che al sedi sucedût in cuinte, no rivavi scuasi a crodi e tornavi a lei il titul che forsit mi faseve sperâ di rivâ a fâ il colpat:”Fevelait de realtât sociâl, economiche e religjose dal vuestri vivi". In poçjis peraulis, fevelait dal vuestri paîs. Vês presint no mo le gjinastiche prin di parturî cul respîr controlât par meti dentri tant ossigjen e po dopo butâlu fûr un poc a la volte? Poben al è propit chest che o ai fât par frontâ la prove intrigose che il gno prof (in che moment alì al jere dome che mê) mi domandave. Piçul scheme mentâl: pont prin sociâl, pont secont economie, pont tierç religjon... juste ben, però la partence e je fûr da la regule. O ai puartât cun cualchi trat descritîf il gno prof dentri il vagon dal tren pai students, che o cjapavi ogni matine par rivâ a scuele a Udin, i ai fât cognossi un trop di coiars rapresentants da la borghesie sanzorzine, i ai fevelât dai siei discors. In buine sostance il trop, gasât dai bêçs dal "pai" al decideve le graduatorie di fonde sui diferents atribûts des fantatis dantji stranons e titui aes classis inferiôrs aes sôs, cu la complicitât des zovinis di istesse classe e i lôr riduçs di mierde (che mi vegni perdonade le peraulate, ma no pues fâ di mancul!) Par mê al zirave il sorenon di Scaramacai, che al sarès stât un personaç mieç paiaç interpretât de bande di Pinuccia Nava inte tivù dai fruts e che ti faseve pensâ a cualchidun un poc ridicul e un poc avilît. O jeri daûr contai al gno prof di chestj personaçs, iu fasevi deventâ protagoniscj di une realtât di ogni dì, di sigûr nuie onorevule par lôr stes e la lôr presunzion! A pas a pas Scaramacai, ridicule e lancurose, e piturave cu lis peraulis i diviers aspiets de societât sanzorzine, daûr il scheme mentâl che il gno prof nus veve conseât fin de primis lezions, puartant a la fin cun grant baticûr forsit il teme plui bramât di dut il cicli scolastic. Realizât il part, scanade, mi restave dentri l'ingôs par chel principi che al saveve scuasi plui di film che no di teme scolastic, ma zaromai o vevi olsât e azardât cun tal cjâf il torment ossessîf di: "Puedial jessi considerât fûr teme un davuelziment dal gjenar?" Scaramacai cumò e je deventade none Barbara, forsit ai voi dal nevodut ancje une none ninine, e sucêt che ogni tant a San Zorç e incuintredi diviers esemplârs di chel trop, ju viôt vignî fûr dai bars cun inte muse une espression di vielis, saludâ i cognossints scuasi cuntune rugnade, int smuarte par fûr e (se tant al mi dâ tant) ancje par dentri. None Barbara invezit e incuintre int che dome al viodisi tu ju sintis a dî: "Mandi, cemût staiso, contimi di te, dai fruts, de mame..." e dut cun bocje di ridi par la grande gjonde di cjatâsi sì, ma ancje cjatâsi jenfri biele int, cun biei sintiments di ligrie come chê dai fruts.
Ah, dismenteavi, se a cualchidun i à restade le curiositât di savê il vôt dal mê teme...po ben....us disarai che chê interviste a Perusovich no 'nd ai vût bisugne di fâle!
di Barbara Battel
Etichetis: Barbara Battel, Contis, Gjenar romantic, Gjenar sociâl
mercoledì 3 agosto 2016
Rogazions 1944
Rogazion di S.Marc 1944
Prime che al cricàs il dì, la piçule procession e jere di ben za inviade. Trê zagos, un cu la Crôs, il muini e il plevan oltri che un pocjis di feminis e cualchi frut. Oms no jerin, chei plui zovins in vuere o scjampâts sù pai monts par sghindâ i Todescs, chei un pôc plui vecjos che a cirivin di mandâ indenant cjamps e stalis. Al jere Sant Marc e le la campagne e jere in flôr, ma che Vierte no saveve di bon.
Levin pai trois cu la Crôs in teste, “A fulgure e tempestate” al diseve il plevan, “libera nos Domine” e rispuindevin lis feminis, tignint strente le man dai fruts che e varessin volût scjampâ e cori pai prâts. “A flagello terraemotus” “libera nos domine”.
Ducj cjapâts te preiere e tai pinsîrs: Ulive e pensave a so fi Bepo che, tornât de Russie al veve dite “sot di lôr jo no torni” e ancje se al çuetave par vie dal pît çamp che si jere conzelât inte ritirade, al veve saltât dal barcon e discolç al jere scjampât pai cjamps, intant che i todescs a cirivin vin e salam platâts in cjase; Miute invezit e preave par Tilio, cjapât in un batude dai Todescs e puartât in tren su pes Gjermaniis, no saveve plui nuie di lui.
Fate le curve, prime di rivâ a le Crosere cu le anconute, le procession si cjate denant une camionete di Todescs che, cu la metraie in man ur da il ALT. I zagos si tirin dongje dal plevan e lui ju sburte daûr de Crôs come se che e podès salvâju, lis feminis e strenzin a sè i fruts spaurîts.
I soldâts Todescs ju fasin meti in rie e il comandant al passe in rassegne che schirie di feminis spauridis, il muini vecjo e clopadiç, il plevan, i fruts tacâts tes cotulis de none o de mari.
Chê puare int no à armis, borsis plenis di robe, no sta lant a puartâ di mangjâ a chei che lôr e clamin “Banditen”.
Dopo un moment che al somee une eternitât , i Todescs si convincin che no àn nuie di platâ e cussì e a vosin: “VIA, VIA”.
Le piçule procession, cul Crist in teste, si torne a inviâ pal troi preant: “A peste, fame et bello” al dîs il plevan cun la vôs che i treme, “Libera nos Domine “ e rispuint les feminis ben planc.
“Ut pacem nobis dones” al dîs plui fuart il plevan, “Te rogamus audi nos” e rispuint le int.
di Tiziana Novello
Etichetis: Contecurte Day, Contis, Gjenar sociâl, Gjenar storic, Tiziana Novello
lunedì 1 agosto 2016
Il mostri
Soredut di matine, al jere un puest bielissim. A levin ducj a passâ une ore o a fâ fotografiis.
Ma une dì, il panorame al jere sparît: tal so puest al jere saltât fûr il mostri.
Si jevave sù par desenis di metris, un rodul supierbeôs, cence cjâf.
A Bastian i plaseve bussâ Lise poiantle su chê uniche, grandonone, çate di fier.
La creature e veve metût sù i braçs: doi, cuatri, sîs… Une divinitât in grât di spacâ il rigoi dal cîl dal mont. Lise la odeave. Al jere plui biel achì, prime, e diseve di continuo.
A rivarin cul elicotar. I pearin i braçs cun fîi finissims. Un pentagram arcuât che al cjapave sù tal so grim i uciei tant che notis, ma cence nissune poesie.
Lôr doi a vignivin chi a volêsi ben, il mostri ju cjalave, 'sisinant di intese, ma chei dal paîs no lu volevin. Al è brut, a disevin, al è un pericul.
Alore il mostri al metè sù ancje la muse. Voi di agnel e ridade di paiaso. Nissun al veve plui pôre di lui, cumò. Bastian al alçave lis spalis, Lise e rideve fintremai che i vignive la tos.
A tornarin a tacâ a fâ fotografiis. Il mostri al steve in pose, sfidant l'aiar. A Bastian e Lise i interessave dome l'imbrunî e si bussavin come se a vessin voie di supâsi i vuès.
Al è ancjemò brut, a disevin. La muse no baste. Cussì a rivarin i writers: il cuarp si cuvierzè di univiers colorâts. L'odôr di vernîs cuasi ti sturnive.
Comprarai la moto, al diseve lui, O larìn al mâr. Jê e riduçave. Jo stoi imparant a fâ di mangjâ. Lui nol capive, ma jê e jere cussì contente che e steve mâl.
Il mostri al invecjà prin dal lôr amôr. La vernîs si scrostave e si intacave inte cjamese, intant che Bastian al fumave e al vaive. Lise no jere cun lui.
E veve pierdût i cjavei, Bastian nol ve il coraç di cjalâle. Ere bielissime, i vevin dite. Someave vive.
Al mâr no lerin mai. Sot dal eletrodot, cumò, lui nol torne plui.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar neri, Gjenar sociâl, Raffaele Serafini
Iscriviti a: Coments al post (Atom)


text:
La
campagne pe liberazion di Arnaldo Otegi, pont di riferiment de çampe
indipendentiste basche, e cjape dentri ancje la Catalogne là che un
grup di personaç di prin plan dal mont politic, culturâl e sociâl
in plui di firmâ il manifest che al domande la liberazion di Otegi e
la fin de dispersion dai presonîrs politics bascs al à poiât il
lanç di une campagne dedicade in maniere specifiche ai Paîs
Catalans. Si trate di un scandul juridic grandonon che Otegi al resti
in preson cuant che no je nissune prove che al sedi mai stât un
militant di ETA, al à dite intant de presentazion de campagne
l’avocat August Gil Matamala. A nivel internazionâl, la campagne
pe liberazion di Otegi e pues contâ su la poie di oms di guvier tant
che José Pepe Mùjica, ex president dal Uruguay, Fernando Lugo, ex
president dal Paraguay, José Manuel Zelaya, ex
president dal Honduras, e Leyla Zana, prime deputade curde intal
Parlament turc, oms di glesie tant che il sudafrican Desmond Tutu e
Harold Good, president de glesie metodiste irlandese, oms di pâs
tant che Nora Morales de Cortiñas, cofondadore des Madres de la
Plaza de Mayo, e il premi Nobel pe pâs Adolfo Pérez Esquivel, oms
di culture tant che il filosof sloven Slavoj Žižek e la diretore di
La Jornada Carmen Lira.
Font:
Jornalet,
02/07/15


text:
Archive for the ‘Slovenie’
Il prin di Setembar in Slovenie e je sunade la prime campanele dal an scolastic 2015/2016 e il so principi al à coincidût cuasi cu la fin dal prin an di lavôr dal guvier di Miro Cerar(ai 18 di Setembar). E je stade duncje cheste une ocasion otime par analizâ la ativitât fate da singui [...]
Posted on on Ottobre 14th, 2015 in
2015, Articoli, Otubar, Slovenie |
No Comments »
Il turisim sloven al varès di jessi un dai setôrs clâf pe economie, ma al à dal sigûr ancjemò margjins di disvilup impuartants. In Slovenie dal sigûr no mancjin lûcs di interès turistic che a risaltin in diviersis classifichis dal setôr. Par citânt dome cualchidun, in plui de capitâl Lubiane, Bled, Bohinj, la grote di [...]
Posted on on Settembre 15th, 2015 in
2015, Articoli, Setembar, Slovenie |
No Comments »
La storie infinide sul confin tra Slovenie e Cravuazie che e dure di plui o mancul 25 agns si è inricjide ae fin di Lui di un gnûf cjapitul.
Cuant che za al someave che si scugnìs dome spietâ la decision finâl de Cort pe comande ad hoc di bande de L’Aia, previodude par Dicembar (tant [...]
Posted on on Agosto 17th, 2015 in
2015, Articoli, Avost, Slovenie |
No Comments »
Ancje in Slovenie, intal ultin periodi, tra i temis al centri de atenzion publiche e je la cuistion dai imigrâts e dai dispatriâts. La Comission europeane za a metât di Mai e veve decidût di introdusi un sisteme di cuotis pe redistribuzion dai rifugjâts e che a fasin domande di asîl in Europe. Ogni stât [...]
Posted on on Luglio 15th, 2015 in
2015, Articoli, Lui, Slovenie |
No Comments »
Setante agns indaûr, ai 13 di Mai dal 1945, intune Triest liberade di pôcs dîs (tra i 30 di Avrîl e i 2 di Mai dal 1945), al vignive fûr il prin numar dal Primorski dnevnik. Erêt dal Partizanski dnevnik, unic cuotidian stampât di moviments di liberazion inte Europe ocupade dal nazifassisim (al nassè a [...]
Posted on on Giugno 15th, 2015 in
2015, Articoli, Jugn, Slovenie |
No Comments »
La Slovenie e la Italie a son doi paîs che di agns tra di lôr il dialic politic al pues jessi definît viert e amichevul e li che si è fissât un alt nivel di cooperazion in diviers setôrs. La Italie e je, par esempli, al secont puest tra i compagns comerciâi forescj de Slovenie [...]
Posted on on Maggio 12th, 2015 in
2015, Articoli, Mai, Slovenie |
No Comments »
Al mancje pôc aromai par che e tachi la Expo 2015 in program a Milan dal prin di Mai ai 31 di Otubar. Tra i 142 paîs che a parteciparan ae esposizion mondiâl che e varà tant che teme principâl »Nudrî il Planet, Energjie pe Vite« e sarà ancje la Slovenie, un dai 53 stâts [...]
Posted on on Aprile 12th, 2015 in
2015, Articoli, Avrîl, Slovenie |
No Comments »
Matrimonis civîi ancje pes cubiis omosessuâls. L’argoment, che al divît ancje la opinion publiche in Italie, si è cjatât al centri de atenzion in Slovenie dulà che, dopo agns di provis falidis (la prime iniziative e je dai agns novante dal secul passât) e compromès, la cuistion dai dirits LGBT e podarès infin cjatâ une [...]
Posted on on Marzo 17th, 2015 in
2015, Articoli, Març, Slovenie |
No Comments »
Mattarellum, Porcellum, Italicum… Slovenicum. Se in Italie di timp la cuistion de leç eletorâl e je al centri di discussions e polemichis, in Slovenie la situazion no je tant divierse. La leç che e regole lis elezions pal Parlament (chês altris a son chês pal President, pai ents locâi, pal Parlament european e pai referendums) [...]
Posted on on Febbraio 17th, 2015 in
2015, Articoli, Slovenie, Zenâr-Fevrâr |
No Comments »
“Il Senjam al è il Senjam, tu âs di vivilu par podêlu capî”. E je cheste une des rispuestis che ti rivin se tu domandis a un sloven de Sclavanie ce che al è il Senjam benške piesmi, festival de cjançon des Vals dal Nadison. Il Festival al à prodot, sumant ancje cheste trentesime prime [...]
Posted on on Dicembre 15th, 2014 in
2014, Articoli, Dicembar, Slovenie |
No Comments »
Un condanât in vie definitive a plui di sîs mês di reclusion (e che al è daûr a scontâ la pene) nol pues vê il rûl di parlamentâr. Il parlament sloven, cjapât at de opinion di une comission di juriscj istituide ad hoc, al à decidût di revocâ il mandât al ex prin ministri e [...]
Posted on on Novembre 15th, 2014 in
2014, Articoli, Novembar, Slovenie |
No Comments »
A doi mês des elezions parlamentârs dai 13 di Lui passâts, la Slovenie e à un gnûf guvier. La scuadre formade dal vincidôr des elezions e gnûf prin ministri sloven, il jurist Miro Cerar, e à otignude la fiducie in Parlament ai 18 di Setembar. Al è il decim secont esecutîf dal Mai dal 1990.
Se [...]
Posted on on Ottobre 16th, 2014 in
2014, Articoli, Otubar, Slovenie |
No Comments »


text:
IL FERÂL. La lenghe dal cûr
Cjapant spont de resinte ricercje socio linguistiche sul ûs de lenghe furlane (viôt pagjine 4 e 5), us presentìn une riflession di pre Toni su la lenghe, sul parcè doprâle e cemût che frontin la cuistion i furlans.
Za cualchi an, mi cjatavi venti sù pal Süd Tirol te abazie benedetine di Muri-Gries. Une dì al è rivât un amì e mi à prelevât par lâ a cjatâ il plevan di Altenburg. Un predi in etât e gras come un dindi, forsit masse figurôs par une borgade ninine ma minude. Dopo di vênus mostrade la sô biele glesie baroche fodrade di sants indorâts e serens, nus à fats jentrâ intal tinel e nus à puartât fûr il plui bon salam, il plui bon formadi e il plui bon vin che al veve. Une ospitalitât uniche.
«LA MÊ ANIME»_ Jessint di çocje todescje ma citadin talian, se no nol varès podût fâ il plevan, al fevelave regolarmentri par todesc e jo, dal moment che no capivi bocjade, mi aprofitavi de taule. A un cert pont, i ài dit riduçant: “Herr Pfarrer, e je un’ore che o soi chi a pocâ jù come un purcit cence capî nuie. No podaressial ogni tant lassâsi sbrissâ cualchi peraule di talian par che o puedi partecipâ ancje jo ai vuestris resonaments cussì alts?”. Mi à rispuindût cun calme serafiche: “Mein lieber Freund, ti ài vierte la puarte, ti ài dât di mangjâ e di bevi. Volaressistu che ti des ancje la mê anime?”.
Peraulis tremendis e santis, che sul moment mi àn uso mortificât ma che mi àn fat pensâ tant e soredut mi àn obleât a lâ a font sul discors de lenghe, de culture, de ospitalitât, de anime. E dentri di me si è fate la lûs, chê lûs che mi permet di viodi clâr e di frontâ lis incomprensions, l’ignorance e la prepotence di tancj di lôr che a continuin a ecuivocâ, a fâ dut un messedot fra lenghe e culture, fra lenghe e dialet, fra lenghe uficiâl e lenghe di cjase, fra piçule e grande patrie, là che la piçule e je la vere e duncje grande e la grande e je false e duncje piçule. Il biel, o il tragjic, al è che chescj discors o çavariaments no ju tirin fûr i “talians”, i forescj, che a varessin almancul une ponte di reson o di tornecont, ma ju fasin i furlans. E fra i furlans, i inteletuâi, i studiâts, chei che a varessin di jessi, pal fat che a àn studiât e che a son paiâts par chel, i luminârs, lis guidis, i vôi e lis orelis e la bocje de int, cjapade di mil fastidis e ricatade in mil manieris.
I MERCENARIS_ No pues pretindi discors di lenghe e di filologjie de bande di mê mari, intrigade al ultin fin a tirâ sù sîs fîs te miserie plui nere, ma dal plevan, dal mestri, dal miedi, dal artist sì. E a son stâts propit lôr, cun cualchi rarissime ecezion, i cjavai di Troie, i traditôrs, i mercenaris, chei che a àn svendude la nestre lenghe e culture e si son butâts a mul cul prepotent di turni. Se il Friûl al mûr come lenghe e al deperìs come culture, la colpe no le à la int ignorante e nancje la zoventût distrate e cence interès, ma i studiâts, di ogni ideologjie politiche o partitiche e di ogni struture. Comprendude chê glesiastiche, che e à vût plui pôre des menacis e dai ricats di Mussolini prime e dai democristians dopo che no dal judizi trement di Diu e di chel no mancul impietôs de storie. Parcè che copant la lenghe, a àn copade l’anime dal lôr popul e il Vanzeli nus dîs di no vê pôre di chei che a copin il cuarp ma di chei che a copin l’anime (Mt 10,28). Copant l’anime di un popul, la sô dignitât, la sô identitât, la sô unicitât, si ridûs il popul stes a paiasso o a pipinot o a mus, di doprâlu fin che al bute e po di butâlu di bande come un limon striçât. Copant l’anime, il popul nol è plui popul, l’om nol è plui om ma sclâf, toc di un ingranagjo infernâl. E il dut al scomence no cul sierâ la glesie o la scuele ma cul copâ la lenghe, spieli e barcon da l’anime.
JESSI SE STES E VONDE_ La lenghe e pant un mût di pensâ, di resonâ, di vivi. E je l’espression di dute la vite di un popul di cumò e di une volte. Come che di fat e esist une ereditât fisiche e psicologjiche che si trasmet di ete in ete, cussì e esist une particolaritât etniche univoche, risultât di agnoruns di liendis bielis e brutis, che si incroste aduès dal popul e lu fâs furlan, talian, todesc e vie. No si fâs discors di lenghe, ma di filusumie spirituâl di dut un popul e naturalmentri, par esprimi cheste filosofie, e je indispensabil, ancje se no suficient, la lenghe. Doprant un’altre lenghe e un altri lengaç, la int si sint fûr dal so jessi, come disviestude o mudade cu la robe di chei altris, dislidrisade, gjavade dal so ambient esistenziâl, sparniçade framieç dai popui, sedi il talian, sedi il todesc, sedi il francês o la lenghe dal borc-globâl, l’anglo-merecan. No si trate di cjampanilisim o di rivincitis su altris lengaçs: si trate di jessi se stes e vonde e chest al è un dirit che no lu concêt ni il guviêr ni i partîts ni la glesie. Al è un dirit di nature. Parcè che la lenghe e je pal popul ce che e je l’aghe pal pes. Gjavant l’aghe al mûr; gambiant l’aghe al gambie savôr.
IL RIBALTON_ La int furlane par secui e à vivût inte sô aghe, aghe furlane e aghe cristiane, fin che al è rivât il ribalton economic, sociologjic, struturâl, tecnologjic. Un fat positîf, che al à permetût ancje al nestri popul di fâ chel salt di cualitât che lu faseve jessî di une puaretât e di une sotanance croniche. Vê une palanche e une comoditât nol è un delit. Mancjarès! Duncje no maludìs i timps di bondance, ancje se relative, parcè che a àn fat colâ i valôrs. O dîs che il progrès, tal sens di “lâ indenant”, al à di interessâ dute la persone e no dome une part. Al à di stâ miôr il stomi ma ancje il cjâf e il cûr. Si à di cori, di cognossi, di vê plui relazions, plui esperiencis ma in ducj i setôrs, tacant dai plui vitâi, che a son chei de culture e dal spirt. Un popul cence culture (o feveli di culture sô) e cence anime al è un popul puar, ancje se al à bêçs.
FÂ I CONTS_ O pensi che al sedi rivât il moment di fermâsi a fâ cuatri conts, a viodi se par disgracie, par disdete, par masse premure o par fâ puest a tante robe che no coventave, o vin butât vie ce che plui al coventave: la nestre identitât, il nestri patrimoni di culture, di sapience, di musiche, di filosofie, di tradizions, di peraulis, di storiis, di passions e di vitis. O vin butât vie ce che no varessin mai vût di butâ vie e purtop chei che a vevin di judânus a sielzi, a vevin fat ancje lôr, prin di nô e cun plui responsabilitât di nô, la stesse falope.
Si à fevelât di lenghe come spieli da l’anime. Cualchidun le clame ancje mari-lenghe o lenghe de mari. Personalmentri o preferìs clamâle la lenghe dal cûr, chê che si dopre par dî lis robis plui grandis e santis e unichis, chês che si disin dome a Diu e tai moments plui alts e critics de vite. Un popul che al rinuncie a la lenghe dal cûr al à finît di vivi. E nô o sin su cheste strade. ❚
pre Antoni Beline, Il Dono, setembar 2000